**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 7 Οκτωβρίου 2020, ημέρα Τετάρτη και ώρα 17.20, στην **Αίθουσα Γερουσίας του Μεγάρου της Βουλής,** συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Προστασίας Περιβάλλοντος, υπό την προεδρία του Προέδρου της Διαρκούς Επιτροπής Παραγωγής και Εμπορίου, κ. Γεωργίου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον» (3η συνεδρίαση).

Στη συνεδρίαση παρέστησαν o Υφυπουργός Περιβάλλοντος και Ενέργειας, κ. Νικόλαος Ταγαράς, καθώς και αρμόδιοι υπηρεσιακοί παράγοντες.

 Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Παπαναστάσης Νικόλαος, Μανωλάκου Διαμάντω, Λαμπρούλης Γεώργιος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Βέττα Καλλιόπη, Ζεϊμπέκ Χουσεΐν, Καφαντάρη Χαρούλα (Χαρά), Κόκκαλης Βασίλειος, Μεϊκόπουλος Αλέξανδρος, Χαρίτου Δημήτριος (Τάκης), Κωνσταντόπουλος Δημήτριος, Κομνηνάκα Μαρία, Κανέλλη Λιάνα και Μπούμπας Κωνσταντίνος.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κυρίες και κύριοι συνάδελφοι, αρχίζει η κοινή συνεδρίαση της Διαρκούς Επιτροπής Παραγωγής και Εμπορίου και της Ειδικής Μόνιμης Επιτροπής Προστασίας Περιβάλλοντος, όπου θα συνεχιστεί η επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας με τίτλο «Ενσωμάτωση της Οδηγίας (ΕΕ) 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον».

Είναι η 3η συνεδρίαση. Ακούσαμε νωρίτερα τους φορείς, κατατέθηκαν οι απόψεις τους, κρατήθηκαν σημειώσεις και από τους Εισηγητές και από τον παριστάμενο Υφυπουργό, τον κ. Νίκο Ταγαρά, τον παλιό μας Αντιπρόεδρο στην Επιτροπή -να το πούμε και αυτό για να το θυμηθούμε- που μας τιμά με την παρουσία του σε αυτό το πρώτο νομοσχέδιο.

Στο σημείο αυτό, πριν προχωρήσουμε στους Εισηγητές μας, θα πάμε στην, επί της αρχής, ψήφιση του νομοσχεδίου.

Ο κ. Κατσανιώτης για λογαριασμό της Πλειοψηφίας;

**ΑΝΔΡΕΑΣ ΚΑΤΣΑΝΙΩΤΗΣ (Εισηγητής της Πλειοψηφίας)**: Ψηφίζω υπέρ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας)**: Κύριε Πρόεδρε, θέλω να πω κάτι, επί της διαδικασίας, που άπτεται άρρηκτα με το τι θα αποφανθούμε. Ετέθησαν πλήθος ερωτημάτων από την πλευρά μας το προηγούμενο διάστημα και ειδικά στην ακρόαση φορέων, που αναφέρονταν και στους φορείς, αλλά, κυρίως, στην Κυβέρνηση. Είναι πολύ κρίσιμο για εμάς να γνωρίζουμε το πότε θα λάβουν χώρα οι απαντήσεις στα συγκεκριμένα και ευδιάκριτα ερωτήματά μας για να μπορούμε και εμείς να τοποθετηθούμε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Κατανοητό αυτό που λέτε, αλλά πρέπει να ψηφίσετε κάτι, για να προχωρήσει η διαδικασία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας)**: Επιφύλαξη, βεβαίως, αλλά ευκαιρίας δοθείσης και παρουσία και του κ. Υφυπουργού και του κ. Γραμματέα, καλό θα ήταν να γνωρίζουμε πότε προτίθενται να τοποθετηθούν για να μπορούμε και εμείς με τη σειρά μας να προχωρήσουμε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Ωραία, ακούστηκε το αίτημα σας. Άρα, κρατούμε ως επίσημη θέση την επιφύλαξη σας.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής)**: Ναι, επί της αρχής.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.)**: Καταψηφίζουμε, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25)**: Επιφυλασσόμαστε, κύριε Πρόεδρε, μέχρι να δούμε την τελική του μορφή στην Ολομέλεια.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Συνεπώς, και με εκκρεμότητα την ψήφο ενός συναδέλφου ακόμη, τη θέση του οποίου θα έχουμε σε λίγο, το νομοσχέδιο του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον» ψηφίζεται, επί της αρχής, κατά πλειοψηφία.

Προχωράμε στη συζήτηση, επί των άρθρων, δίνοντας τον λόγο στον κ. Κατσανιώτη.

**ΑΝΔΡΕΑΣ ΚΑΤΣΑΝΙΩΤΗΣ (Εισηγητής της Πλειοψηφίας)**: Ευχαριστώ, κύριε Πρόεδρε.

Σήμερα, μετά την ακρόαση και των φορέων, έκλεισε ένας κύκλος, που είναι πολύ σημαντικός γι’ αυτό το νομοσχέδιο, μιας πολύ μεγάλης διαβούλευσης. Μεγάλο χρονικό διάστημα, 44 φορείς ήρθαν, συζήτησαν, κατέθεσαν απόψεις, είπαν αντιρρήσεις και έγινε μία μεγάλη συζήτηση που σήμερα καταλήγει.

Άκουσα με πολύ μεγάλη ευχαρίστηση, κύριε Πρόεδρε, τους περισσότερους φορείς, εάν όχι όλους, σε ένα νομοσχέδιο το οποίο έχει θέματα που θίγουν κομμάτια της αγοράς, γιατί πρέπει να βάλουμε πάνω απ’ όλα το περιβάλλον, την ποιότητα ζωής και το μέλλον των επόμενων γενεών, να συμφωνούν με το μεγαλύτερο κομμάτι, αν όχι με όλο το νομοσχέδιο. Αυτό από μόνο του δείχνει ότι υπήρξε μακρά διαβούλευση, υπήρχαν ανοιχτά «αυτιά» από το Υπουργείο και πολλά πράγματα, που στη διαβούλευση συζητήθηκαν μπήκαν στο νομοσχέδιο. Μην ξεχνάμε ότι αυτό το νομοσχέδιο έχει, αφενός ένα κομμάτι που είναι η ενσωμάτωση της Ευρωπαϊκής Οδηγίας, αφετέρου, έχει και ένα σημαντικό κομμάτι που είναι η εθνική νομοθεσία.

Τώρα, μέσα από τη διαβούλευση τι βγήκε, γιατί μία από τις βασικές ενστάσεις που είχε ο Εισηγητής του ΣΥΡΙΖΑ χθες, ήταν γιατί τόσο νωρίς; Γιατί τώρα; Γιατί βιαζόμαστε;

Από τους 40 φορείς που απάντησαν στην ηλεκτρονική διαβούλευση, στο ερώτημα «πώς αξιολογείτε την πρωτοβουλία εναρμόνισης της Οδηγίας στο εθνικό δίκαιο, ένα έτος νωρίτερα από την προθεσμία του Ιουλίου του 2011, με σκοπό την έγκυρη ενημέρωση της αγοράς», βλέπω ότι η βαθμολογία για τους 40 συμμετέχοντες, ήταν 3.53 με 5 το άριστα. Άρα, το μεγαλύτερο μέρος των συμμετεχόντων σε αυτή τη διαβούλευση θεωρούσε σωστό να έρθει το νομοσχέδιο πιο γρήγορα. Γιατί το πίστευε αυτό, όπως και η Κυβέρνηση; Γιατί θα έπρεπε να υπάρχει χρόνος στην αγορά, έτσι ώστε να ξεκινήσει η συζήτηση, να ξεκινήσει η ενημέρωση και να ξεκινήσει η προετοιμασία. Ξέρετε, το ελληνικό κράτος έχει μάθει να αιφνιδιάζει την αγορά. Έχει μάθει, μέχρι τώρα, πολύ γρήγορα να παίρνει αποφάσεις και να αφήνει την αγορά με την πίεση της προσαρμογής χωρίς να το ενδιαφέρει. Αυτή η Κυβέρνηση κάνει, ακριβώς, το αντίθετο.

Η Ευρωπαϊκή Ένωση καθυστέρησε -και εδώ θα συμφωνήσω με τον συνάδελφο του ΣΥΡΙΖΑ- να βγάλει τις τεχνικές οδηγίες. Έχει καθυστερήσει δύο μήνες. Έβγαλε μια προθεσμία, χωρίς να αλλάξει την προθεσμία εφαρμογής της Οδηγίας. Τι έπρεπε να κάνουμε; Έπρεπε να πούμε, ότι δεν φέρνουμε την Οδηγία στη Βουλή, περιμένοντας τεχνικές οδηγίες τις οποίες, ειρήσθω εν παρόδω, συνδιαμορφώνουμε, καθώς συμμετέχουμε στα τεχνικά κλιμάκια. Άρα, ξέρουμε τι γίνεται, καταλαβαίνουμε τι γίνεται και ενημερώνουμε την αγορά για τις αποφάσεις που θα υπάρξουν.

Άρα, σωστά, αποφασίσαμε να ξεκινήσει μία συζήτηση. Μία συζήτηση και με την αγορά και με τα κομμάτια των καταναλωτών. Υπάρχει και η βούληση, την οποία έχουμε εκφράσει, να στηρίξει η Κυβέρνηση μέσα από προγράμματα τη Βιομηχανία Πλαστικού που θα πρέπει να αλλάξει και που θα πρέπει να κάνει βήματα μέσα από το ΕΣΠΑ. Αυτό είναι σημαντικό. Αυτός ήταν λόγος που ξεκινήσαμε νωρίς. Αυτός είναι ο λόγος που θα παρακολουθούμε τις τεχνικές προδιαγραφές και θα ενημερώνουμε όλα τα κομμάτια της αγοράς. Καταλαβαίνω, ότι δεν είναι συνηθισμένο στο ελληνικό πολιτικό σύστημα κάποιοι να νομοθετούν γρήγορα, αλλά εμείς το καταφέραμε.

Σε ότι αφορά στο δεύτερο κομμάτι που, επίσης, είναι σημαντικό, έχει να κάνει με το πώς αντιλαμβανόμαστε τα πράγματα. Το πιο σημαντικό πράγμα που φέρνει αυτό το νομοσχέδιο και που πρέπει να έχουμε ως χώρα είναι η αλλαγή της συμπεριφοράς. Αυτό είναι το σημαντικό, αυτό πρέπει να κρατάμε, αυτό πρέπει να έχουμε στο μυαλό μας. Σε αυτή τη βάση νομίζω ότι θα πρέπει η ψήφιση αυτού του νομοσχεδίου να είναι συνολική. Περιμένουμε να δούμε στην Ολομέλεια τον ΣΥΡΙΖΑ να αλλάζει στάση και να έρχεται, πραγματικά, να ψηφίζει ένα νομοσχέδιο, το οποίο το μόνο που θα καταφέρει θα είναι να κάνει πιο «πράσινη» τη χώρα. Το μόνο που θα καταφέρει θα είναι να μπορέσει να ρυθμίσει την αγορά, ώστε και η Βιομηχανία Πλαστικού να βρει τον δρόμο και τον βηματισμό της. Και αν θέλετε, οι καταναλωτές να αλλάξουν τη συμπεριφορά τους.

Αυτό είναι το ζητούμενο. Αυτό προσπαθούμε με αυτό το νομοσχέδιο. Αυτό ακούσαμε και από τους φορείς, οι οποίοι είναι έτοιμοι και το αποδέχονται. Δεν πρέπει το πολιτικό σύστημα να μεμψιμοιρεί. Δεν πρέπει το πολιτικό σύστημα να μείνει πίσω. Πρέπει, πραγματικά, όλοι μαζί να δώσουμε τη μεγάλη μάχη για την επόμενη μέρα. Αυτό κάνουμε, αυτό αποφασίσαμε, γι’ αυτό και νομοθετούμε. Επιμένω, ότι φέρνουμε και το εθνικό κομμάτι, το οποίο είναι προφανές ότι θα έχει και κυρώσεις αν δεν εφαρμόζεται η νομοθεσία. Είμαστε εδώ για να συζητήσουμε τα πάντα, αλλά πιστέψτε με, είναι μία ιστορική ευκαιρία και δεν πρέπει να λείπετε από αυτήν. Πρέπει να είστε από τη σωστή πλευρά, πρέπει να υπερψηφίσετε και εσείς το νομοσχέδιο. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Περνάμε στον συνάδελφο, κ. Χαράλαμπο Μαμουλάκη, Εισηγητή της Μειοψηφίας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε. Σε συνέχεια της πολύ ενδιαφέρουσας ακρόασης των φορέων και λόγω του πλήθους της παρουσίας αυτών, αλλά και των παρατηρήσεων, θα πω, ότι θα διαφωνήσω με τον συνάδελφο. Νομίζω ότι υπήρξαν αρκετές παρατηρήσεις σε καίρια ερωτήματα από φορείς, από περιβαλλοντικές οργανώσεις και άλλους που γνωρίζουν και έχουν καταπιαστεί με το συγκεκριμένο αντικείμενο εδώ και χρόνια. Είναι καλό να αποκτούμε και να ενστερνιζόμεθα καλές πρακτικές και παρατηρήσεις φορέων, οι οποίοι, πραγματικά, έχουν βαθιά γνώση του αντικειμένου.

Προφανώς, μιλάμε για μία κοινοτική οδηγία, η οποία οφείλω να υπερθεματίσω και να τονίσω και στους συναδέλφους, ότι είναι μία πρωτοβουλία σε συνεννόηση πάντοτε με την Ευρωπαϊκή Επιτροπή από την προηγούμενη Κυβέρνηση. «Κυοφορείτο» δηλαδή, εδώ και ένα εύλογο μεγάλο διάστημα. Φτάνει σήμερα, φθάνει αυτές τις μέρες στις Επιτροπές μας και την επόμενη εβδομάδα στην Ολομέλεια της Βουλής με έναν κοινό στόχο. Θέλω να πιστεύω, ότι ο στόχος είναι να υπάρξει μία νομοθέτηση, η οποία θα απηχεί τις ανάγκες των ίδιων των καταναλωτών, τις ανάγκες των πολιτών, τις ανάγκες της αγοράς και κυρίως την απαραίτητη αλλαγή κουλτούρας της επόμενης γενιάς. Το γραμμικό καταναλωτικό μοντέλο έχει, πλέον, «πεθάνει». Το καταναλωτικό μοντέλο, η κουλτούρα της μια χρήσης, που ανέφεραν προηγουμένως και οι φορείς, πρέπει να ολοκληρωθεί. Πρέπει να κλείσει αυτός ο κύκλος και να δώσουμε, επιτέλους, τη δυνατότητα σε μία δεύτερη ευκαιρία στα προϊόντα, με ότι αυτό συνεπάγεται, σε μία «κυκλικότητα» στη σκέψη και στην πράξη μας καθημερινά. Αυτό η προηγούμενη Κυβέρνηση, γιατί η επιτομή του λόγου πάντοτε είναι η πράξη, το έκανε σε πάρα πολλές εκφάνσεις. Ιδιαιτέρως, την τελευταία διετία 2017 -2019, ζώντας το εγώ ως αποδέκτης αυτής της προσπάθειας από την Τοπική Αυτοδιοίκηση, με πλήθος ενεργειών, αξιοποίηση ευρωπαϊκών προγραμμάτων που αφορούν την «κυκλική» οικονομία, την αποτροπή πλαστικού και πολλών άλλων δράσεων, το έζησα στην πράξη.

Αναφέρω αυτά τα καλά παραδείγματα, αυτές τις καλές πρακτικές των προηγούμενων ετών, διότι η νομοθεσία είναι καλή, αλλά είναι χρήσιμη, όταν έχουμε προλάβει να ενημερώσουμε ορθά τους τελικούς αποδέκτες, όταν έχουμε προλάβει ως Πολιτεία να «τρέξουμε» δράσεις, οι οποίες θα αλλάξουν την κουλτούρα κι όταν θα έρθει ο νόμος, θα μπορεί να έχει, πραγματικά, πρακτική ισχύ.

Γιατί, λοιπόν, εμείς, σπεύσαμε να στηλιτεύσουμε τη σπουδή της Κυβέρνησης για το συγκεκριμένο νομοσχέδιο, όσον αφορά την ταχύτητα με την οποία το έφερε; Εδώ έρχομαι σε αντιπαράθεση με τον συνάδελφο Εισηγητή της Πλειοψηφίας. Έχουμε μία προσπάθεια να νομοθετήσουμε τάχιστα, χωρίς πριν να έχουμε περάσει τις νόρμες στην κοινωνία για την εύρυθμη λειτουργία του νομοθετήματός μας.

Εγώ περίμενα σήμερα κάποιες απαντήσεις, γι’ αυτό και θέσαμε, εξαρχής, τα ερωτήματά μας. Ωστόσο, το κάλεσμα του συναδέλφου για να ψηφίσουμε υπέρ, παραμένει επί τάπητος και θα το αναστρέψω. Θα πω ότι εδώ έχουμε θέσει κάποια συγκεκριμένα ζητήματα προς τους κ.κ. Υπουργούς, τα οποία αν, πράγματι, απαντηθούν, με χαρά να προχωρήσουμε και να δημιουργήσουμε έναν νόμο, ο οποίος θα άπτεται όλων των κρίσιμων ζητημάτων που αφορά.

Στο σημείο αυτό θα αναφερθώ σε αυτό που είναι πάρα πολύ σημαντικό και μετά θα επανέλθω με τα άρθρα που έχουμε κάποιες συγκεκριμένες διαφοροποιήσεις. Δεκαπέντε μήνες περιμέναμε να δούμε την αξιοποίηση χρηματοδοτικών «εργαλείων», διότι δεν μπορείς, απλά, να εκχωρήσεις μία αρμοδιότητα, άρα ευθύνη, στην Τοπική Αυτοδιοίκηση, σε άλλους stakeholders, όπως είναι οι παραγωγοί πλαστικού, ο χώρος της εστίασης, που είναι τόσο μεγάλος στη χώρα μας και να τους δίνεις αρμοδιότητες και ευθύνες συνάμα, χωρίς να έχεις φροντίσει με κατάλληλους χρηματοδοτικούς πόρους να ενισχύσεις και να βοηθήσεις στην πράξη αυτή τη συνέργεια. Αυτό είναι πάρα πολύ κρίσιμο και σας το λέω λόγω και της ιδιότητάς μου, ως Αναπληρωτής Τομεάρχης σε θέματα Ανάπτυξης.

Άκουσα τον Υφυπουργό, αρμόδιο για το ΕΣΠΑ τον κ. Τσακίρη, με πολύ προσοχή χθες παραθέτει προγράμματα ΕΣΠΑ για τα επόμενα χρόνια για την ελληνική Πολιτεία. Με απογοήτευσή μου, δεν είδα δράσεις οι οποίες αφορούν τη συγκεκριμένη οδηγία για αποτροπή του πλαστικού, που ταιριάζουν «γάντι», που άπτονται της συγκεκριμένης συζήτησης. Είναι πολύ καλή ευκαιρία, παρά τους 15 μήνες αβελτηρίας της Κυβέρνησης, έστω και τώρα, να αξιοποιήσουμε χρηματοδοτικούς πόρους. Υπάρχει το EU Recovery Fund μέσω της έκθεσης Πισσαρίδη, που ακόμα και εκεί θα μπορούσαν να υπεισέλθουν, ώστε να δώσουμε κίνητρα στην Πολιτεία, εννοώ στην ίδια την αγορά, για να μπορέσει να υποστηρίξει αυτή την πολύ δύσκολη καμπάνια. Είναι πολύ δύσκολη, διότι γνωρίζουμε ότι η διαχείριση του πλαστικού από τη φύση του είναι δύσκολο ζήτημα. Η αποτροπή, εν μία νυκτί, η αιφνίδια διακοπή, φυσικά και είναι θετική, διότι πρέπει, πλέον, να αλλάξουμε σελίδα με το πλαστικό, αλλά πρέπει να έχουμε και την κατάλληλη υποστήριξη.

Κύριε Πρόεδρε, επιτρέψτε μου να υπεισέλθω σε θέματα που αφορούν κάποια συγκεκριμένα άρθρα, ιδιαιτέρως δε για το άρθρο 4. Όπως ακούσαμε με μεγάλη προσοχή αρκετοί φορείς αναφέρθηκαν, επί του επί του συγκεκριμένου άρθρου, και είναι ουσιαστικά και ένας «βραχίονας» από τα ερωτήματα που έθεσα και στον κ. Υπουργό. Για παράδειγμα, τι θα γίνει με τα πλαστικά μιας χρήσης; Που εμπίπτουν, ακριβώς, γιατί ο ορισμός τους δεν έχει εκδοθεί -πολύ κακώς- από την Κομισιόν, αλλά ούτε η μεθοδολογία υπολογισμού, παρακολούθησης, το γνωστό monitoring, και επαλήθευσης. Περιμένουμε αρχές του Φλεβάρη 2021 την οδηγία. Ακόμη, δεν υπάρχει και σύστημα παρακολούθησης και απογραφής και δεν υπάρχουν αξιόπιστα δεδομένα. Αυτή η μοντελοποίηση και η εκτίμηση, καλώς υπάρχει, αλλά πρέπει να εδράζεται σε μία στέρεη βάση με μετρήσιμα στοιχεία, που πάντοτε να είναι μετρήσιμα. Σε ότι αφορά, πάλι στο ίδιο άρθρο 4, στο τέλος, υπάρχει κάτι πάρα πολύ κρίσιμο. Το ανέφερα και προηγουμένως. Η Πολιτεία βάσει του πνεύματος του σχεδίου νόμου δίνει δυνατότητες, εκχωρεί αρμοδιότητες στα local authorities, στα local administrators, δηλαδή, στην Τοπική Αυτοδιοίκηση. Αυτό συμβαίνει και στην υπόλοιπη Ευρώπη. Ήδη, και οι εννέα χώρες «τρέχουν» τα προγράμματα. Όμως, τι κάνουν οι υπόλοιπες ευρωπαϊκές χώρες; Έχουν φροντίσει να έρθουν σε επικοινωνία με την Τοπική Αυτοδιοίκηση, να ενημερώσουν, εκ προοιμίου, γι’ αυτό που νομοθετούν, και το κυριότερο να δίνουν πόρους προς την Τοπική Αυτοδιοίκηση για να έχει και αποτέλεσμα η δράση. Το τονίζω, το υπερθεματίζω και θα συνεχίσουμε σε αυτό το σκέλος, όσο μπορούμε να το καταδεικνύουμε στην πράξη.

Ένα κλασικό παράδειγμα είναι η Οδηγία για το πόσιμο νερό, ένα κομβικής σημασίας ζήτημα για να απομειώσουμε, επιτέλους, το τεράστιο τονάζ που απορρέει μέσα από την πώληση του εμφιαλωμένου νερού. Άρα, θα πρέπει χωροταξικά να εντοπίσουμε κοινόχρηστους χώρους μέσα στα σχέδια πόλης και όχι μόνο, ώστε να υπάρχουν δεξαμενές νερού ή δεξαμενές πόσιμου ή παροχές νερού για όλους τους πολίτες και ειδικά για τη νέα γενιά, τους νέους ανθρώπους. Όμως, αυτό χρειάζεται μελετητική «ωρίμανση», χωροταξική προσέγγιση, κατασκευαστική επιμέλεια, συντήρηση και φυσικά λειτουργία. Πώς θα γίνουν αυτά; Είναι ένα ερώτημα εύλογο. Πώς θα γίνουν αυτά εκχωρώντας, απλά, την αρμοδιότητα στην Αυτοδιοίκηση; Χρειάζονται πόροι. Χρειάζεται σχέδιο. Χρειάζεται πρόγραμμα.

Κύριε Πρόεδρε, ένα άλλο ζήτημα που θεωρώ, εξίσου, σημαντικό και εδώ ελλοχεύει και ένας κίνδυνος θα έλεγα -είμαι βέβαιος ότι αυτό δεν είναι στις προθέσεις της Κυβέρνησης αλλά οφείλω να το επισημάνω και προειδοποιητικά να το τονίσω- είναι στο άρθρο 13. Εκεί αναφέρεται η περίφημη οργάνωση για το νέο ΣΕΔ συσκευασιών πανελλαδικής εμβέλειας με καταληκτική ημερομηνία την 5η Ιανουαρίου του 2023. Εδώ, υπάρχει ένα ζήτημα που πρέπει να ξεκαθαριστεί σε νομοτεχνικό επίπεδο και αφορά στην έννοια και τη φρασεολογία του «ενιαίου». Θέλω να πιστεύω, ότι δεν πρόκειται περί ενός. Πρέπει να αναφερθεί ότι υπάρχει η δυνατότητα πέραν του ενός. Μακριά από μας μονοπωλιακές λογικές και καταστάσεις. Άρα, είναι καλό να ξεκαθαριστεί και λεκτικά στο συγκεκριμένο άρθρο, ώστε να γνωρίσουμε την έννοια του «ενιαίου». Είναι πάρα πολύ κρίσιμο αυτό το ζήτημα. Γενικά, κύριε συνάδελφε, υπάρχουν κάποια «λεπτά» ζητήματα, τα οποία αν δεν θα ξεκαθαριστούν σήμερα, θα δυσκολέψουν πάρα πολύ, ακόμη και τη θετική δική μας βούληση για να προχωρήσουμε. Νομίζω, όμως, ότι «ιδού η Ρόδος» για να κλείσουν και τα ζητήματα αυτά.

Μία γενικότερη παρατήρηση που είναι κρίσιμη αφορά στην ταχύτητα νομοθέτησης, διότι δεν κινήθηκε, εκ του μηδενός. Ανέφερα και στην αρχή της τοποθέτησής μου, ότι είναι κάτι το οποίο «κυοφορείται» αρκετά μεγάλο διάστημα και επέλεξε η Κυβέρνηση την παρούσα στιγμή να το φέρει στις Επιτροπές και την επόμενη βδομάδα στην Ολομέλεια. Περιμένω με αγωνία την τοποθέτηση του κ. Χατζηδάκη στην Ολομέλεια, αλλά και του κ. Ταγαρά, για το πνεύμα του σχεδιασμού που έχει κατά νου -και αν δεν κάνω λάθος είσαστε και εσείς συνάδελφος Μηχανικός- οπότε περιμένω να δω και σε πρακτικό επίπεδο πώς σκέφτεστε να υλοποιήσετε αυτή την τοποθέτηση, ώστε να μην μείνει «γράμμα κενό», «πουκάμισο αδειανό» ένας ακόμη νόμος στο συρτάρι. Πραγματικά, ο «πόλεμος» που έχουμε ως κοινωνία απέναντι στη λογική και στην κουλτούρα της «μιας χρήσης» είναι ενιαίος, μας βρίσκει όλους από την ίδια πλευρά, αλλά είναι καλό όταν ξεκινάμε έναν «πόλεμο» να ξέρουμε ποια είναι τα εφόδια μας, τι έχουμε στη φαρέτρα μας και το κυριότερο, όπου «φαρέτρα» είναι οι χρηματοδοτήσεις και προτάσεις προς υλοποίηση, για να μπορέσουμε να προχωρήσουμε και περαιτέρω. Όπως σας είπα, κύριε Πρόεδρε, για το ζήτημα της τελικής απόψεως μας επιφυλασσόμεθα για την Ολομέλεια. Επαναλαμβάνω, για άλλη μία φορά, ότι είναι πάρα πολύ κρίσιμο το θέμα της τοποθέτησης του Υπουργού.

Θα ήθελα να πω κάτι τελευταίο, πάλι για την Τοπική Αυτοδιοίκηση, γιατί, όταν νομοθετούμε, είναι πολύ σημαντικό να βλέπουμε ποιος είναι ο τελικός αποδέκτης. Επωμίζεται, λοιπόν, η Τοπική Αυτοδιοίκηση το σύνολο των καθαρισμών του βυθού, του παραλιακού μετώπου, του αιγιαλού και παραλίου μετώπου, ακόμη και χερσαίων ζωνών, που εμπίπτουν στην, οιονεί, μόλυνση των θαλασσών μας. Αυτή είναι μία μεγάλη δαπάνη, μία επίπονη διαδικασία. Μάλιστα, πολλοί Δήμοι, όχι μεγάλης τάξεως, δεν έχουν ούτε καν τον υλικοτεχνικό εξοπλισμό για να προχωρήσουν. Όλοι αντιλαμβανόμαστε, -νομίζω είναι κοινό «κτήμα» όλων- ότι είναι επιβεβλημένη η προσπάθεια καθαρισμού, όπως και το ότι είναι λογικό οι Δήμοι να πρωτοστατήσουν σε αυτή την προσπάθεια. Όμως, πρέπει και εμείς να φροντίσουμε ως Πολιτεία να παρέχουμε τις κατάλληλες υποδομές σε αυτούς τους Δήμους. Πώς είναι δυνατόν, μέσα από τα άρθρα που αφορούν στους καθαρισμούς να ζητάμε κάτι, όταν γνωρίζουμε εκ προοιμίου, ότι αυτό που ζητάμε από τον Δήμο, εν προκειμένω την Περιφέρεια, δεν είναι σε θέση να το εκτελέσει;

Κλείνω με αυτό το εύλογο ερώτημα και επιφυλάσσομαι για περαιτέρω.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Πριν συνεχίσουμε με τον κ. Αρβανιτίδη, να ρωτήσω τον κ. Μπούμπα για λογαριασμό της Ελληνικής Λύσης τι ψηφίζει, επί της αρχής, του νομοσχεδίου.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Επιφυλασσόμαστε για την Ολομέλεια, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Δεν αλλάζει κάτι ας μην επαναλάβω την ψηφοφορία. Δεκτό, κατά πλειοψηφία, επί της αρχής.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Κυρίες και κύριοι συνάδελφοι επειδή από τα έδρανα που μιλάμε σήμερα πέρασαν πρώην βουλευτές -καταδικασμένοι πλέον- για διεύθυνση εγκληματικής οργάνωσης, απλά θέλω να πω με αφορμή την ιστορική απόφαση του Δικαστηρίου για τη δίκη της Χρυσής Αυγής, ότι η Δημοκρατία ξέρει να ανέχεται, ξέρει, όμως, και να δικάζει.

Σε σχέση με το παρόν νομοσχέδιο. Όπως είπα και χθες είμαστε θετικοί, αλλά θα μπορούσε, κύριε Υπουργέ, να είχε δοθεί μεγαλύτερη έμφαση στη μείωση και την επαναχρησιμοποίηση των πλαστικών. Παράλληλα, υπάρχουν ζητήματα που, όπως τα έθεσαν και οι φορείς νωρίτερα, μπορείτε και πρέπει να βελτιώσετε, για να υπάρξει μία πιο λειτουργική εφαρμογή αυτής της ευρωπαϊκής Οδηγίας και να έχουμε μία ουσιαστική μείωση της περιβαλλοντικής επιβάρυνσης από τα πλαστικά στο οικοσύστημα μας και όχι μόνο απλά να έχουμε μία οριζόντια οικονομική επιβάρυνση, θεωρώντας ότι έτσι λύσαμε το πρόβλημα, ή να έχουμε, ακόμη, ένα νομοσχέδιο που υπηρετεί, απλά, τα «πράσινα» αφηγήματα για την «πράσινη» εικόνα της Κυβέρνησης.

Εμείς θέλουμε και πρέπει να γίνει μετάβαση των πολιτών και των επιχειρήσεων στην «κυκλική» οικονομία με στήριξη για τις νέες υποδομές και επενδύσεις, αλλά χωρίς νέες στρεβλώσεις για την αγορά.

Σε ότι αφορά στο άρθρο 3, το βασικό ζητούμενο είναι πώς θα εφαρμοστεί, στην πράξη, η παρ. 1 του άρθρου 3, που ορίζει την πλαστική ύλη, ώστε να μην επιτραπεί η αντικατάσταση των πλαστικών προϊόντων μιας χρήσης με άλλα προϊόντα μιας χρήσης που θα έχουν, εξίσου, σημαντικές επιπτώσεις στο φυσικό περιβάλλον και δεν θα οδηγήσουν σε πραγματική μείωση της επιβάρυνσης του περιβάλλοντος. Υπάρχουν, ήδη, τέτοιου είδους ανησυχίες και προβληματισμοί, κύριε Υπουργέ, σε πανευρωπαϊκό επίπεδο και τις εκφράζει και με τις τοποθετήσεις της η «GREEN PEACE». Θέλω να σας ρωτήσω αν σας έχει προβληματίσει αυτή η προσέγγιση.

Στο άρθρο, 4 πρέπει να θεσμοθετήσετε περισσότερα κίνητρα για τη δημιουργία συστημάτων πραγματικής «κυκλικής» οικονομίας. Υπάρχουν καλά παραδείγματα και στην Ευρώπη, όπως τα Δίκτυα Επαχρησιμοποιούμενων Ποτηριών στην πόλη του Φράιμπουργκ της Γερμανίας, για παράδειγμα. Θα ήθελα, επίσης, να μας τεκμηριώσετε και τη μεθοδολογία, με την οποία θέσατε τους στόχους της μείωσης για το 2024 -2026 στο 30% και 60% αντίστοιχα, αλλά και την επιλογή σας για χρέωση, ανά τεμάχιο. Υπάρχει το εύλογο ερώτημα που τέθηκε από τις εταιρείες πλαστικών, γιατί δεν εξαιρούνται τα βιοαποδομήσιμα πλαστικά καπάκια από το τέλος των τεσσάρων λεπτών ανά τεμάχιο, όπως γίνεται, ήδη, στις βιοαποδομήσιμες σακούλες.

Παράλληλα, το τέλος των τεσσάρων λεπτών ανά τεμάχιο είναι δυσανάλογο πολλές φορές της αξίας του κάθε προϊόντος. Στα 1.000 τεμάχια, για παράδειγμα, επιβαρύνονται πολύ περισσότερο κάποια προϊόντα, όπως τα καπάκια, ενώ κάποια άλλα, όπως τα δοχεία φαγητού, επιβαρύνονται λιγότερο, στην πρώτη περίπτωση κατά 600%, ενώ στη δεύτερη κατά 150% περίπου. Πέραν αυτού, με αυτήν την προσέγγιση ανά τεμάχιο, υποτιμάτε πιστεύουμε την πραγματική επιβάρυνση του περιβάλλοντος από κάθε προϊόν. Γιατί επιλέξατε αυτή την προσέγγιση, είστε διατεθειμένοι να ιεραρχήσετε διαφορετικά με βάση την πραγματική περιβαλλοντική επιβάρυνση το κάθε προϊόν. Φαινομενικά, δηλαδή, επιβάλλετε τον γενικό οριζόντιο κανόνα των τεσσάρων λεπτών ανά τεμάχιο, θεωρώντας ότι αυτό είναι κανόνας ισότητας. Δεν μπήκατε στον κόπο να δείτε πιο αναλυτικά ποια πλαστικά προϊόντα στο τέλος του κύκλου ζωής τους επιβαρύνουν περισσότερο το περιβάλλον, για να κάνετε μία πιο αναλογική επιβάρυνση. Στην παρ. 6 του άρθρου 4, φέρνετε μία καθολική απαγόρευση των πλαστικών του μέρους Α΄ του παραρτήματος, ειδικά για τις υπηρεσίες catering, που μπορεί, δυστυχώς, να είναι πρακτικά ανεφάρμοστη, γιατί σύμφωνα με τα υπομνήματα κάποιων φορέων δεν υπάρχουν ακόμη στην αγορά αξιόπιστες και ασφαλείς εναλλακτικές λύσεις για το περιβάλλον που παρέχουν υγειονομική ασφάλεια. Τι απαντάτε γι’ αυτό;

Φέρνετε μία πολύ σωστή ρύθμιση στην παρ. 10 για τις κοινόχρηστες βρύσες στους Δήμους. Θα πρέπει, όμως, να εξασφαλίσετε ότι οι Δήμοι θα ανταποκριθούν έγκαιρα σε αυτήν την υποχρέωση. Ίσως, θα πρέπει να τη συνδέσετε και με κάποια χρηματοδότηση μετά την, καθ’ υπόδειξη, υλοποίηση του μέτρου, μέχρι την 1η Ιουλίου του 2021 και να το προβλέψετε ρητά στην παρ.9 του άρθρου 19.

Στα άρθρα 8 - 12, έχουμε τη διευρυμένη ευθύνη του παραγωγού για την καλύτερη επίτευξη των στόχων που έχουν τεθεί. Εμείς θα σας κάνουμε κάποιες προτάσεις, για το πώς θα μπορούσε αυτό να υλοποιηθεί καλύτερα. Πρώτον, θα πρέπει η διευρυμένη ευθύνη των παραγωγών να γίνει πιο συγκεκριμένη. Δηλαδή, να περιγράφουν αναλυτικότερα τα βήματα που πρέπει να ακολουθήσουν. Δεύτερον, να οριστούν συντομότερα ημερομηνίες - ορόσημα για την εφαρμογή των διαφόρων υποχρεώσεων που προβλέπονται στα άρθρα 8 - 12, βάσει των οποίων θα αξιολογείται και η πρόοδος. Διαφορετικά, φοβάμαι ότι θα φτάσουμε τον Ιανουάριο του 2023 για να γίνουν διορθωτικές κινήσεις, όπως πάντα κατά την τακτική μας, και να τρέχουμε τελευταία στιγμή να κάνουμε αλλαγές.

Στο άρθρο 11, στην παρ. 2, και το πρόγραμμα διευρυμένης ευθύνης του παραγωγού για τα αλιευτικά εργαλεία, ορίζεται ότι το 2025 το ελάχιστο ετήσιο ποσοστό συλλογής αποβλήτων αλιευτικών εργαλείων, που περιέχουν πλαστική ύλη με σκοπό την ανακύκλωση, θα ανέρχεται σε 40% κατά βάρος. Σε ποια μεθοδολογία βασιστήκατε για να ορίσετε αυτό το ποσοστό;

Στο άρθρο 13, κύριε Υπουργέ, όπως ανέφερα και χθες, θα πρέπει να εξετάσετε το ενδεχόμενο της δημιουργίας ειδικού ρεύματος συλλογής για τις πλαστικές φιάλες μέσα στα υπάρχοντα συλλογικά συστήματα εναλλακτικής διαχείρισης μέχρι το 2024 και να αποφασιστεί τότε αν και πώς θα υπάρξει ένα σύστημα εγγυοδοσίας στην Ελλάδα. Η χωριστή συλλογή της πλαστικής φιάλης μπορεί να γίνεται σε χωριστό κάδο ή με χωριστή σακούλα συλλογής, ανάλογα με τις συνθήκες και τα δεδομένα του κάθε Οργανισμού Τοπικής Αυτοδιοίκησης και του κάθε σημείου συλλογής. Θεωρώ ότι είναι σημαντικό λάθος του νομοσχεδίου, τη στιγμή που θα επενδυθούν μεγάλα ποσά για τη δημιουργία των συστημάτων επιστροφής εγγύησης, να μην συνδέονται με τον στόχο της επαναχρησιμοποίησης που έχει σημαντικά μεγαλύτερα οφέλη από την ανακύκλωση.

Το μεγαλύτερο λάθος, κατά την άποψή μου, είναι ότι με το άρθρο 13, παρ. 3, κατ’ ουσία, προτείνετε τη δημιουργία ενός μονοπωλίου στο σύστημα επιστροφής εγγύησης για τις πλαστικές συσκευασίες μιας χρήσης, καθώς θεσπίζετε κατά λέξη «ένα ενιαίο σύστημα αποβλήτων συσκευασιών πανελλαδικής εμβέλειας». Παρ ’όλο που σε όλα τα υπόλοιπα άρθρα του νομοσχεδίου για άλλα πλαστικά προϊόντα, στο άρθρο 8, παρ. 2, στο άρθρο 9, παρ. 2, στο άρθρο 10 παρ. 2, στο άρθρο 11, παρ. 3, αφήνετε ανοιχτό το θέμα για τη δημιουργία ενός ή περισσότερων συστημάτων διαχείρισης, γιατί εδώ κάνετε αυτή την εξαίρεση και πάτε υποχρεωτικά σε ένα «ενιαίο» για τις πλαστικές συσκευασίες σύστημα; Πώς τεκμηριώνετε αυτήν την επιλογή; Τι σας οδηγεί σε αυτή την επιλογή; Προβλέπεται κάτι τέτοιο από την ευρωπαϊκή οδηγία;

Στο άρθρο 14, το θέμα της ενημέρωσης και ευαισθητοποίησης των πολιτών για τη μείωση της χρήσης πλαστικού πρέπει να οργανωθεί πολύ καλύτερα. Οι ρυθμίσεις είναι κατώτερες των απαιτήσεων και των περιστάσεων. Θα αποδειχθεί αναποτελεσματική η επιλογή να αφήσετε την ευθύνη για την εφαρμογή των μέτρων ενημέρωσης και ευαισθητοποίησης των πολιτών για τη μείωση της χρήσης του πλαστικού μόνο στα συστήματα διαχείρισης και στον ΕΟΑΝ.

Απορώ πώς ο κ. Υπουργός, ο οποίος κατά την παρουσίαση του νομοσχεδίου έκανε λόγο για αλλαγή των συνηθειών των Ελλήνων, καλώντας την Πολιτεία, την αγορά και τους πολίτες να βγάλουν από την καθημερινότητά τους τα επιζήμια, για το περιβάλλον, πλαστικά μιας χρήσεως, προσδοκά ότι αυτό θα γίνει και μόνο στην πράξη μέσα από τις καμπάνιες του ΕΟΑΝ, επιφυλάσσοντας για το Υπουργείο απλά τη δυνατότητα, όπως λέει, να συμμετέχει σε αυτές. Κατά λέξη, «το Υπουργείο, από κοινού με τον ΕΟΑΝ, δύναται να οργανώνει και να υλοποιεί πρόγραμμα ενημέρωσης και ευαισθητοποίησης», αναφέρει χαρακτηριστικά το άρθρο 14.

Η επιτυχής εφαρμογή της οδηγίας, όμως, εξαρτάται σε μεγάλο βαθμό από τη δημιουργία περιβαλλοντικής αντίληψης και κουλτούρας των καταναλωτών για την πλαστική ρύπανση, κάτι που μπορεί να επιτευχθεί μόνο με τη συνεργασία και των Υπουργείων Παιδείας, Περιβάλλοντος και Ανάπτυξης, με τους Οργανισμούς Τοπικής Αυτοδιοίκησης και τις περιβαλλοντικές οργανώσεις. Ωστόσο, αυτή η προσέγγιση απουσιάζει από το παρόν νομοσχέδιο, κύριε Υπουργέ.

Ειδικά για τον περιορισμό της χρήσης των πλαστικών και την επαναχρησιμοποίηση προϊόντων, πρέπει να εκπαιδευτεί σχετικά η σχολική κοινότητα. Τι σας κάνει να πιστεύετε ότι το έργο αυτό μπορεί να το φέρει σε πέρας αποτελεσματικά ο ΕΟΑΝ;

Ελπίζω όλες αυτές τις παρατηρήσεις μας και τις προτάσεις μας να τις λάβετε υπόψιν και να τις ενσωματώσετε στο παρόν νομοσχέδιο, ώστε να τις δούμε και αύριο αν προλαβαίνουμε. Λέω, κύριε Πρόεδρε, παρ’ όλο που δεν είναι δική σας ευθύνη «αν προλαβαίνουμε», γιατί αποδεικνύεται ότι παρ’ όλα τα προβλήματα αυτές οι «σφιχτές» διαδικασίες είναι, ιδιαίτερα, δύσκολες για να τις ακολουθήσουν οι Βουλευτές και να κάνουν ουσιαστική κριτική και προτάσεις στη συνέχεια. Γνωρίζω τα προβλήματα των Αιθουσών, αλλά η τεχνολογία έχει προχωρήσει. Πιθανόν, αυτές οι συνθήκες θα διατηρηθούν για πολύ καιρό και τελικά ή θα κάνουμε νομοθετικό έργο ή θα καταλήξουμε να ψηφίζουμε τα νομοσχέδια πιεστικά, γιατί τελικά καταλήγουν να ψηφίζονται με τη διαδικασία του επείγοντος. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κύριε Πρόεδρε, άξιζε ότι αλλάξαμε την ώρα της συνεδρίασης, καθώς βρεθήκαμε με χιλιάδες κόσμου στο Εφετείο και χειροκροτούμε την απόφαση ότι η Χρυσή Αυγή έχει εγκληματική δομή, οπότε και εγκληματική δράση. Όμως, πρέπει να επαγρυπνούμε, ώστε να έχει και την ανώτατη τιμωρία. Πρέπει να επαγρυπνούμε, ώστε η κοινωνία, ο λαός, να την πετάξει οριστικά στα σκουπίδια και αυτά τα σκουπίδια να μην είναι ανακυκλώσιμα.

Στα του νομοσχεδίου τοποθετηθήκαμε χθες. Θεωρούμε ξεκάθαρα ότι αυτή η ευρωκοινοτική οδηγία δεν δημιουργήθηκε από την ανάγκη προστασίας της δημόσιας υγείας και του περιβάλλοντος. Απλά, ο μεγαλύτερος εισαγωγέας πλαστικών απορριμμάτων, η Κίνα δηλαδή, ανακοίνωσε το 2017 τη νέα της πολιτική, το «εθνικό ξίφος», όπως το ονόμασε και σταδιακά σταμάτησε να εισάγει πλαστικά απορρίμματα. Μέχρι τότε, αυτή η μεγάλη χώρα αποτελούσε το κέντρο της παγκόσμιας αγοράς ανακύκλωσης, εισάγοντας σταθερά τεράστιες ποσότητες από κάθε γωνιά του πλανήτη που τις αξιοποιούσε, τόσο ενεργειακά, όσο και ως πρώτη ύλη για τη βιομηχανία της.

Το 2016, δηλαδή, μία χρόνια πριν από την αλλαγή της πολιτικής της, η βιομηχανία της Κίνας εισήγαγε, περίπου, 7,3 εκατομμύρια πλαστικών απορριμμάτων, δηλαδή, πάνω από το μισό των παγκόσμιων εξαγωγών. Η αυξανόμενη ζήτηση ανακυκλώσιμων υλικών από την Κίνα τα προηγούμενα χρόνια, έδωσε ώθηση στην ανακύκλωση στο δυτικό ημισφαίριο, που αναδείχθηκε σε κερδοφόρα επιχείρηση για μεγάλους ομίλους και στηρίχτηκε πολύμορφα από το κράτος. Χαρακτηριστικό παράδειγμα αποτελεί η ενθάρρυνση της ανακύκλωσης στη χώρα μας από όλες τις κυβερνήσεις με καθοριστική εμπλοκή των Δήμων. Αναφέρομαι στους μπλε κάδους. Μετά την αλλαγή πολιτικής της Κίνας, η Ευρωπαϊκή Ένωση ξεκινάει τη καμπάνια για να απαγορευτεί η χρήση προϊόντων που φτιάχνονται από πλαστικό και που τα περισσότερα από αυτά εισάγονται, κατά κανόνα, από την Κίνα.

Συνεπώς, ο λόγος δημιουργίας της ευρωοδηγίας είναι να μην χαθεί έδαφος στο μεταξύ τους εμπορικό «πόλεμο», αφού τα κινεζικά μονοπώλια σταμάτησαν να αγοράζουν από την Ευρώπη πλαστικό προς ανακύκλωση και η Ευρωπαϊκή Ένωση κλείνει την αγορά της στα κινέζικα πλαστικά προϊόντα και αυτό μάς παρουσιάζεται ότι, δήθεν, υπάρχει ενδιαφέρον για το περιβάλλον.

Αυτός, βεβαίως, ο εμπορικός «πόλεμος» επιβεβαιώνεται και από ορισμένες θέσεις φορέων που ακούσαμε και διαβάσαμε, όπως ότι τα χάρτινα ποτήρια που είναι εμποτισμένα με πλαστικό, ενώ από την οδηγία θεωρούνται ως προστατευόμενο προϊόν, με την ανοχή του Υπουργείου και βάση ψευδών ισχυρισμών και με πρόσχημα οικολογικές ευαισθησίες, έχουν αρχίσει από το 2018 να υπερτερούν και να αυξάνουν, συνεχώς, το μερίδιο τους στην αγορά.

Έτσι υποστηρίζουν ορισμένοι φορείς και αυτό σημαίνει ανταγωνισμός. Δηλαδή, ένα προϊόν φεύγει, άλλο έρχεται, αλλά με ψευδείς ισχυρισμούς για οικολογικές ευαισθησίες. Αναφέρουν ότι για την ελληνική παραγωγή έχει σημασία. Όμως, πίσω από αυτές τις προτάσεις της οδηγίας κρύβονται τα συμφέροντα των διαφόρων κρατών. Βλέπετε, δηλαδή, ότι οι αποκαλύψεις γίνονται από ανταγωνιστές με καθαρό τρόπο, ακριβώς, επειδή αναδεικνύεται ότι δεν είναι αφετηρία η προστασία της υγείας και του περιβάλλοντος. Αυτό φαίνεται και από την επιλεκτικότητα σε ότι αφορά τα είδη των πλαστικών. Είναι το αποτέλεσμα ανταγωνισμού με μία υπερδύναμη στο καπιταλιστικό σύστημα που λέγεται Κίνα.

Ταυτόχρονα, όμως, αποτελεί και έναν «φορομπηχτικό» μηχανισμό. Αυτό εκφράζεται και στα άρθρα με χαρακτηριστικό το άρθρο 4. Όπως και στο άρθρο 1, που ξεκάθαρα φαίνεται ο σκοπός, δηλαδή, η μείωση του αντίκτυπου ορισμένων πλαστικών προϊόντων θα προωθήσει και βιώσιμα επιχειρηματικά μοντέλα, προϊόντα και υλικά, συμβάλλοντας έτσι στην ανάπτυξη της καπιταλιστικής οικονομίας.

Στο άρθρο 3, υπάρχουν μερικοί ορισμοί πολύ «θολοί» που θέλουν να εξυπηρετήσουν ορισμένες σκοπιμότητες.

Το άρθρο 4, είναι «φορομπηχτικό» στην κυριολεξία και με αποδεικτικά στοιχεία από φορείς.

Στο άρθρο 5, αναφέρονται οι περιορισμοί της διάθεσης στην αγορά, χωρίς να είναι σαφές, αν είναι εφικτή η αντικατάσταση και με τι όρους και συνθήκες προστασίας της υγείας. Υπάρχουν πολλά ερωτηματικά.

Τα άρθρα 6 και 7, αφορούν στις απαιτήσεις για τα προϊόντα και στις απαιτήσεις σχετικά με τη σήμανση. Και εδώ, επιλεκτικά, αυτά τα προϊόντα αφορούν τον εμπορικό «πόλεμο» και συγκεκριμένα μονοπώλια. Βέβαια, δεν κατονομάζονται, αλλά έχουν εξασφαλίσει «τρελά» κέρδη.

Δε θα συνεχίσω άλλο αναλυτικά, γιατί όλα τα άρθρα εξυπηρετούν μία συγκεκριμένη πολιτική που εμείς κατονομάζουμε. Πέρα, βέβαια, από όλα αυτά και με βάση αυτά που ακούστηκαν, αλλά και δόθηκαν γραπτά από διάφορους φορείς, φαίνονται και οι αντιθέσεις και ο ανταγωνισμός μεταξύ τους, και σε επίπεδο κρατών και με άλλα κράτη, αλλά και με άλλα κράτη μέλη της Ευρωπαϊκής Ένωσης.

Ωστόσο, αναδεικνύεται και από τα κοστολόγια ότι το χαράτσι είναι, ιδιαίτερα, «βαρύ». Δηλαδή, όταν μπαίνει ένα πρόστιμο, παραδείγματος χάριν στις μεταφορές, όταν κάποιος δεν έχει εισιτήριο, δεν φτάνει ούτε καν το 100% σε σχέση με την αξία. Εσείς το χαράτσι το φτάνετε μέχρι και 600% της αξίας στα καπάκια, κάτι που δείχνει το φοροεισπρακτικό χαρακτήρα του νομοσχεδίου.

Δείχνετε, επίσης, μία βιασύνη ως προς τους χρόνους εφαρμογής -και το επισημαίνουν και άλλοι- χωρίς να είναι σαφές με τι θα αντικατασταθούν. Εκτός εάν εσείς έχετε κάποια πληροφόρηση, ότι κάποια μεγάλη εταιρεία είναι, ήδη, έτοιμη και θα καλύψει το κενό που δημιουργείται. Εννοείται ότι θα αποκομίσει και «τρελά» κέρδη, αφού θα μονοπωλήσει, τουλάχιστον για ένα χρονικό διάστημα, τις ανάγκες που θα δημιουργηθούν στον χώρο.

Ταυτόχρονα, μέσα από τους ανταγωνισμούς επιχειρηματιών, μαθαίνουμε ότι χάρτινα ποτήρια είναι εμπλουτισμένα με πλαστικό. Έτσι γίνεται συνήθως. Το «κάρφωμα» έρχεται από τον ανταγωνιστή που κάνει σημαντικότατο μερίδιο της αγοράς και όχι από κάποιον κρατικό ελεγκτικό φορέα που, συνήθως, είναι αποδυναμωμένος και υποστελεχωμένος. Οι ελεγκτικοί φορείς δεν μπορούν να κάνουν τη δουλειά τους και δεν τους ενισχύσατε ούτε εσείς, ούτε η προηγούμενη Κυβέρνηση του ΣΥΡΙΖΑ.

Μάλιστα, γίνονται από τους ανταγωνιστές κάποιοι συμβιβασμοί ως προς τον χρόνο έναρξης. Τελικά η προστασία της δημόσιας υγείας και η προστασία του περιβάλλοντος δεν υπάρχουν στον ανταγωνισμό. Μόνο εάν είναι να χρησιμοποιηθούν για το κέρδος και μόνο για το κέρδος. Βλέπετε, λοιπόν, ότι επιβεβαιώνεται το Κ.Κ.Ε., όταν λέει ότι στο πλαίσιο της «πράσινης» οικονομίας, που είναι η κυρίαρχη αστική γραμμή σε παγκόσμιο επίπεδο, κράτη, διεθνείς ιμπεριαλιστικές συμμαχίες, πολυεθνικές, μονοπωλιακοί όμιλοι, ακόμη και ΜΚΟ, επιδιώκουν τα διάφορα «πράσινα» new deal. Δηλαδή, την καινούργια κερδοφόρο διέξοδο για την ανάπτυξη της παγκόσμιας καπιταλιστικής οικονομίας. Αντιμετωπίζουν, λοιπόν, και τα πλαστικά απορρίμματα ως ευκαιρία διεύρυνσης της κερδοφορίας τους και δημιουργούν με επιταχυνόμενους ρυθμούς νέες πράσινες καπιταλιστικές επιχειρήσεις που, είτε θα ανακυκλώνουν τα πλαστικά, είτε θα κερδοφορούν από νέα οικολογικά προϊόντα.

Τελικά, η καπιταλιστική ανάπτυξη, το καπιταλιστικό κέρδος και η προστασία του περιβάλλοντος είναι ασυμβίβαστα. Δεν μπορεί να υπάρχουν και καπιταλιστική ανάπτυξη και «πράσινες» επενδύσεις και σεβασμός στο περιβάλλον. Δεν πάνε μαζί. Βιώσιμη ανάπτυξη για τον λαό δεν μπορούν να εξασφαλίσουν το κράτος του κεφαλαίου και οι κυβερνήσεις του. Η ολοκληρωμένη προστασία και διαχείριση του περιβάλλοντος, που συμπεριλαμβάνεται και η διαχείριση των αποβλήτων σε όφελος του λαού, προϋποθέτουν την κατάργηση της εξουσίας των μονοπωλίων, γιατί τότε καταργείται και το κέρδος και κυρίαρχη είναι η ανάγκη του ανθρώπου.

Με αυτή την έννοια, βεβαίως, καταψηφίζουμε και τα περισσότερα άρθρα και επιφυλασσόμαστε να δούμε και την τελική τους μορφή.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης)**: Ευχαριστώ πολύ. Θυμάμαι ότι πέρυσι τέτοιον καιρό στην Επιτροπή Προστασίας Περιβάλλοντος- υπάρχουν συνάδελφοι που είναι και μέλη της Επιτροπής- μιλούσαμε ακριβώς για τα πλαστικά. Εκφράζουμε κάποιες επιφυλάξεις και δικαίως νομίζω τις τεκμηριώνουμε, διότι η προσγείωση θα είναι ανώμαλη. Πρέπει να προσγειωθεί το «αεροσκάφος» της αγωνίας του κόσμου για τον πλανήτη. Όμως, αν η προσγείωση είναι ανώμαλη, ξέρετε και οι κραδασμοί θα είναι μεγάλοι και το ατύχημα θα είναι μεγάλο και μετά το αεροπλάνο δεν μπορεί να συνεχίσει.

Τι θέλω να πω. «Αμαρτίες γονέων, παιδεύουσι τέκνα». Αυτό γίνεται τώρα. Ξεκίνησαν τα πλαστικά. Λέγαμε για τις δισφαινόλες και για το φωσγένιο και ξέραμε ότι είναι δηλητήρια. Άρα, λοιπόν, το καταναλωτικό αδηφάγο σύστημα μάς οδήγησε εδώ. Μόνο που τα πλαστικά μιας χρήσης είναι ένα μέρος του προβλήματος, διότι υπάρχουν και άλλα πολύ μεγάλα προβλήματα που θα έπρεπε η Κυβέρνηση να τα δει συνολικά. Πολύ φοβούμαι, ότι θα έχουμε μία ανώμαλη προσγείωση. Θα χαθούν θέσεις εργασίας, διότι πάνω απ’ όλα το περιβάλλον, πάνω απ’ όλα το σπίτι μας, ο πλανήτης μας, η μάνα γη - αλλά πολύ φοβούμαι ότι θα την πάθουμε, όπως με τα αγροτικά προϊόντα. Κάποτε είχε βγει μία ντιρεκτίβα για τα αγροτικά φάρμακα-εφόδια να πληρούν κάποιες προδιαγραφές. Δεν μπορούσαν, λοιπόν, οι περισσότερες εταιρείες να ανταπεξέλθουν, με αποτέλεσμα σήμερα, όπως λένε τα στοιχεία -και η Greenpeace τα έχει καταθέσει- πέντε πολυεθνικές στον πλανήτη ελέγχουν όλα τα αγροτικά φάρμακα και εφόδια. Ακούγεται περίεργο, αλλά έτσι είναι.

Πολύ φοβούμαι ότι στα βιοδιασπώμενα θα συγκεντρωθεί και θα γίνει ένα lobby, ένα trust βιομηχανιών, ολίγων στον αριθμό, που θα κινούν τα «νήματα» εις βάρος των μικρομεσαίων βιομηχανιών. Τώρα θα μου πείτε βάζεις τους αριθμούς και όχι το περιβάλλον; Όχι, αλλά έχει τη σημασία του. Γι’ αυτό λέμε ότι αυτές οι εταιρείες με τα βιοδιασπώμενα, χρησιμοποιούν το σάκχαρο και τη θυμιδίνη του ανθρώπου -έτσι δείχνουν οι έρευνες τουλάχιστον από πλευράς επιστημόνων στη Βρετανία- για να μπορούν να μετατρέπονται οι ανόργανες και οργανικές ύλες, να γίνεται η αποσύνθεση μέσα σε 90 ημέρες, οι αποικοδομητές, δηλαδή, να κάνουν τη δουλειά τους, σε ότι αφορά την οργανική ύλη και τα άλλα συστατικά την ανόργανη, για να μπορέσουν να είναι φιλικά στο περιβάλλον.

Τι γίνεται, όμως; Βιοτεχνίες και βιομηχανίες πρέπει να εναρμονιστούν με τη νέα οδηγία που έχει σπουδή η Κυβέρνηση να μας φέρει και να μας εμφυσήσει αυτή τη νοοτροπία που πρέπει να αλλάξει. Όμως, δεν πρέπει, για μία ακόμη φορά, να το μετακυλήσουμε αυτό στον καταναλωτή και στον απλό άνθρωπο. Για παράδειγμα, η Αυτοδιοίκηση που είναι ένα μεγάλο «σχολείο», αν δεν «θωρακιστεί» στην υπάρχουσα οδηγία με πρωτοβουλίες και με κονδύλια μην ελπίζετε πολλά. Όχι ότι είναι άμοιρη ευθυνών η Αυτοδιοίκηση.

Για παράδειγμα, οι ανεξέλεγκτες χωματερές που είναι μοντέρνες χωματερές και δεν είναι υπολείμματα η ανακύκλωση, η κομποστοποίηση και ή διαλογή στο κύτταρο, είναι κάτι πρόχειρο και πληρώνουμε μεγάλα πρόστιμα. Μέχρι και 30.000 ευρώ την ημέρα ήταν σε κάποιους Δήμους. Αν εκείνα τα χρήματα τα εξοικονομούσαμε, αν είχαμε μία καλή στρατηγική, ένα καλό business plan για τα απορρίμματα, σήμερα με εκείνα τα ταμεία θα μπορούσαμε να είχαμε κάνει πολλά περισσότερα για το περιβάλλον. Με το να έχουμε μπλε και πράσινους κάδους και να περνάει το ίδιο απορριμματοφόρο να κάνει την αποκομιδή, αντιλαμβάνεστε ότι δεν αλλάζει η νοοτροπία. Το να μην το έχουμε περάσει στα σχολεία αυτό ως μάθημα, εδώ και μια δεκαετία τουλάχιστον, δεν αλλάζει.

Όταν ήρθε οδηγία της Ευρωπαϊκής Ένωσης για να κάνουμε αναλύσεις στο νερό -το έχω ξαναπεί- οι Δήμοι άλλαζαν τους κωδικούς γιατί έπρεπε να γίνουν αναλύσεις. Κάποιοι έκαναν. Όταν ήρθε, όμως, το χρήμα για να γίνουν ενημερωτικές ημερίδες για τα απορρίμματα, ώστε να μην είναι ανενημέρωτοι οι πολίτες, κάποιοι άλλαζαν τους κωδικούς, που είναι πολλοί, και πήγαιναν αλλού τα χρήματα για να καλύψουν ανάγκες.

Γι’ αυτό, λοιπόν, έχουμε τις επιφυλάξεις. Πολύ φοβούμαι ότι έχουμε μία σπουδή να κάνουμε γρήγορα αυτή τη μετάβαση, αλλά πρέπει να δούμε και άλλες παραμέτρους. Δεν μπορεί αυτή η χώρα να μην έχει λύσει το πρόβλημα των απορριμμάτων, σε ότι αφορά τους ΧΥΤΑ, που πρέπει να είναι ΧΥΤΥ και όχι ΧΥΤΑ, αυτή η χώρα που έπρεπε να προχωρήσει σε ανακύκλωση στα τοξικά, στην ανεξέλεγκτη εναπόθεση, στις αμμοβολές, που είναι ένα άλλο μεγάλο ζήτημα.

Σε ότι αφορά στους αλιείς, πάμε να επιβάλλουμε κάποια πράγματα, δικαίως. Όμως, είναι πολύ γρήγορη και απότομη αυτή η μετάβαση, απέναντι σε εταιρείες που προωθούσαν και θα προωθούν αυτά τα είδη αλιείας, τα λεγόμενα «κομμένα». Για παράδειγμα, για τους αλιείς που έχουν ψαρόβαρκες, ήρθε εντολή από την Ευρωπαϊκή Ένωση να τις αντικαταστήσουν. Αυτοί οι άνθρωποι, όμως, έχουν πρόβλημα και δεν τους βοηθήσαμε, όσο θα έπρεπε.

Σε σχέση με τα άρθρα, στο άρθρο 1, ποια μέτρα είναι αυτά που θεσπίζονται για την πρόληψη και τη μείωση του αντίκτυπου ορισμένων πλαστικών προϊόντων στο περιβάλλον, ιδίως στο υδάτινο περιβάλλον, γιατί εκεί είναι το μεγαλύτερο πρόβλημα; Δεν μπορεί σήμερα, δηλαδή, να λέμε ότι θα κάνουμε δημόσιες βρύσες και να μην έχουμε τα κατάλληλα φίλτρα. Πρέπει να χρηματοδοτήσουμε τους Δήμους, ακόμη και για αντικατάσταση των φίλτρων, προκειμένου να αντιμετωπίσουμε τις βλαβερές ουσίες από το χλώριο που είναι αναγκαίο κακό να μπει στο νερό. Μία σταγόνα νερού έχει 2.100 μικροοργανισμούς. Το χλώριο χρειάζεται, αλλά τις έρευνες για το χλώριο και τις επιπτώσεις του χλωρίου δεν τις ξέρουμε. Ξεκίνησαν, μόλις, το 2009 από την επιστημονική κοινότητα. Ενδεχομένως, οι επόμενες γενεές θα κατηγορούν την τωρινή γενεά για κάποιες επιπτώσεις στα εγκεφαλικά κύτταρα και στο περιβάλλον, ακόμη και από τις ηλεκτρομαγνητικές ακτίνες της κινητής τηλεφωνίας και όχι μόνο.

Ότι γίνεται πλείστο, δηλαδή, ότι γίνεται πολύ, ενοχλεί. Το πολύ, το υπέρμετρο, πάντα φέρνει επιζήμια αποτελέσματα. Θα σας αναφέρω ένα παράδειγμα για τις ανεμογεννήτριες. Έχουν γεμίσει τα βουνά μας με ανεμογεννήτριες και δεν ξέρουμε τι συνεπάγεται αυτό στο περιβάλλον. Μαθαίνω ότι και το 3% κάποιες δυσπρόσιτες περιοχές δεν θα το λαμβάνουν και θα πηγαίνει στους Δημάρχους. Θα το δούμε κάποια άλλη στιγμή για το Επιτελικό Κράτος που ευαγγελίζεται η Κυβέρνηση.

Σε ό,τι αφορά στα φωτοβολταϊκά, που εν μέρει επέλυαν το πρόβλημα, οι έρευνες δείχνουν ότι εδαφολογικά υπάρχει πρόβλημα από την αύξηση της θερμοκρασίας του εδάφους. Θέλω, λοιπόν, να πω ότι ό,τι είναι υπέρμετρο βλάπτει.

Αναφορικά με τα πλαστικά, κανείς δεν λέει για τις επιπτώσεις στο περιβάλλον που είναι οδυνηρές. Δύο δισεκατομμύρια μπουκάλια νερού έχουμε τον χρόνο στην Ελλάδα και 300.000 κύπελλα του καφέ. Όλοι γυρνάμε με ένα πλαστικό μπουκάλι στο χέρι και μέσα στη Βουλή με ένα ποτήρι καφέ. Κανείς δεν μιλάει γι’ αυτό. Το θέμα είναι πώς θα γίνει η μετάβαση στα βιοδιασπώμενα για να έχουμε την ύλη που απαιτείται να προχωρεί σε γρήγορη αποσύνθεση.

Ο νόμος δεν έχει πεδίο εφαρμογής και στα πλαστικά προϊόντα μιας χρήσης που απαριθμούνται στο παράρτημα 2, όπως έχουμε επισημάνει. Ποια είναι τα φυσικά ή νομικά πρόσωπα που είναι εγκατεστημένα σε κράτη - μέλη της Κομισιόν ή σε τρίτη χώρα, τα οποία θα τα πωλούν επαγγελματικά σε άλλο κράτος - μέλος της Ευρωπαϊκής Ένωσης απευθείας σε νοικοκυριά; Μπαίνουν κάποια ερωτήματα.

Σε ότι αφορά στο άρθρο 4, δεν μπορεί να μπαίνουν όλα στο ίδιο «τσουβάλι». Δηλαδή, δεν μπορεί να έχει το ίδιο πρόστιμο ένα προϊόν που έχει 0,7 γραμμάρια πλαστική ύλη από ένα προϊόν που έχει 10 γραμμάρια, διότι και τα χάρτινα έχουν επίστρωση μία πλαστική μεμβράνη. Όμως, δεν μπορούμε να τα βάζουμε όλα στο ίδιο «τσουβάλι», σε ότι αφορά τα πρόστιμα. Αναφορικά με την απόδοση εισφοράς προστασίας του περιβάλλοντος από τις επιχειρήσεις, που ζητάτε φορολογικά να γίνεται κάθε τρίμηνο, θεωρούμε ότι πρέπει να γίνεται ανά εξάμηνο, καθώς ο χρόνος είναι πάρα πολύ περιορισμένος .

Στο άρθρο 6, τι γίνεται με την εξ αποστάσεως πώληση; Με το telemarketing έχω ασχοληθεί. Εδώ, όμως, γίνονται παραγγελίες σε ηλεκτρονικά σουπερμάρκετ. Πώς, λοιπόν, θα γίνεται η επιστροφή κάποιων μπουκαλιών, όταν οι πωλήσεις θα γίνονται εξ αποστάσεως; Και υπάρχουν και άλλα προϊόντα που θα μπορούσαν να αποτελέσουν ένα έναυσμα για να έχουμε βιολογικής προέλευσης πρώτες ύλες. Το είπα και χθες. Γιατί δεν επενδύουμε στον πρωτογενή τομέα, όταν αυτή τη στιγμή μπορούν να κατασκευαστούν ποτήρια από αραβόσιτο και πιάτα από σιτηρά; Από το άμυλο -λένε οι μελέτες- μπορεί να παρασκευαστεί μία σειρά προϊόντων. Γιατί δεν προωθούμε και το βιολογικό βαμβάκι; Είναι μία ευκαιρία για να βοηθήσουμε τους αγρότες.

Έχουμε το άρθρο 7, που λέει ότι πρέπει να έχουμε υποχρεωτικά εμφανή, ευανάγνωστη και ανεξίτηλη σήμανση, επί της συσκευασίας τους ή του ίδιου του προϊόντος, που να ενημερώνει τους καταναλωτές σχετικά με την, κατ’ ελάχιστον, δυνατότητα επαναχρησιμοποίησης. Θα επιβληθεί κάποιο τέλος για να επιτευχθεί αυτός ο σκοπός;

Είναι 20 άρθρα για τα οποία θα μιλήσουμε αναλυτικά και στην επόμενη συνεδρίαση, αλλά και στην Ολομέλεια. Ωστόσο, θα πρέπει να έχουμε δικλείδες ασφαλείας, όπως έχουμε στο άρθρο 8 για τους εγχώριους παραγωγούς, οι οποίοι είναι πολύ πιο εύκολο να ελεγχθούν, ενώ αφήνουμε ανεξέλεγκτες τις μεγάλες πολυεθνικές, οι οποίες θα κάνουν και εξ αποστάσεως συμβάσεις.

Στο άρθρο 11, λέτε ότι ορίζεται ο στόχος του 50% μέχρι το 2025. Σε ποια μεθοδολογία βασίστηκε αυτό; Της διαχρονικής αγοράς, σε ότι αφορά τα αλιευτικά εργαλεία, των ιστορικών ποσοτήτων αποβλήτων αλιευτικών εργαλείων στους πυθμένες; Σας δίνω ένα παράδειγμα. Σήμερα υπάρχουν λίμνες στην Ελλάδα που έχει ανέβει η στάθμη του πυθμένα από υλικά που εναποτίθενται από τους ποταμούς και δεν βάζουμε βυθοκόρο, διότι η βυθοκόρος κοστίζει. Άρα, λοιπόν, δεν είναι λύση. Όπως και με το άλλο σλόγκαν «ο ρυπαίνων πληρώνει». Δηλαδή, αν έχεις λεφτά θα ρυπαίνεις το περιβάλλον;

Στο άρθρο 12, τι γίνεται με τις ΜΚΟ που θα χειρίζονται κάποια πράγματα, διότι υπάρχει μία «αμαρτωλή» ιστορία με τις Μη Κυβερνητικές Οργανώσεις. Θα μπορούν και οι μη νόμιμες;

Υπάρχει το ηλεκτρονικό σουπερμάρκετ στο άρθρο 13, το οποίο πρέπει να το δούμε, όπως είπα, για να δούμε ακριβώς πώς θα μπορέσει να λειτουργήσει η εξ αποστάσεως πώληση.

Το άρθρο 14, αναφέρεται στην ενημέρωση των καταναλωτών για τα πλαστικά προϊόντων μιας χρήσης και στην καμπάνια από τα μέσα μαζικής ενημέρωσης. Το θέμα είναι με ποιους όρους θα γίνει αυτή η εκστρατεία ενημέρωσης για να μην είναι ανενημέρωτοι οι πολίτες. Όμως, θα πρέπει να μπουν και κάποιοι φραγμοί, διότι δεν είναι μόνο η τηλεόραση, το ραδιόφωνο, το διαδίκτυο. Πρέπει να γίνει μία σειρά από δράσεις και στις εκπαιδευτικές κοινότητες και από την ίδια την Αυτοδιοίκηση. Μπορεί να γίνουν ομάδες δράσης, να γίνουν ημερίδες, να γίνουν «χάπενινγκ», να γίνουν γιορτές. Έτσι αλλάζει η νοοτροπία. Η νοοτροπία δεν αλλάζει με πρόστιμα και θέλει τον χρόνο της.

Και στο άρθρο 18, έχουμε τα 500 ευρώ που θα «τρέχουν» για τις ενστάσεις. Οι παραγωγοί θα πληρώνουν το 1% -λέτε- επί του συνολικού κύκλου εργασιών. Θα πρέπει να ληφθεί υπόψιν ο τζίρος, τόσο των φυσικών, όσο και των νομικών προσώπων στον υπολογισμό του προστίμου.

Στο άρθρο 19, αναφέρονται οι εξουσιοδοτικές διατάξεις. Ποιες θα είναι οι ελάχιστες προδιαγραφές των συστημάτων συλλογής; Πρέπει να προβλεφθεί ένα ανώτατο και ένα κατώτατο όριο αναπροσαρμογής του ύψους της εισφοράς. Ποιο θα είναι το ύψος δαπάνης του ιδιωτικού αντιτίμου; Ποιο το κόστος ανάπτυξης, λειτουργίας και διαχείρισης του συστήματος;

Χρειαζόμαστε δουλειά. Όμως, η μετάβαση πρέπει να είναι ομαλή, διότι σήμερα, έχουμε 1.030 επιχειρήσεις στη βιοτεχνία πλαστικών στην Ελλάδα, που απασχολούν 16.000 εργαζόμενους και κάνουν έναν κύκλο εργασιών τριών δισεκατομμυρίων ευρώ, συνδράμοντας, κατά 1,8% στην αντιμετώπιση της ανεργίας. Μακριά από εμάς, ότι βάζουμε τα νούμερα πάνω από το περιβάλλον, αλλά πολύ φοβούμαι ότι θα συγκεντρωθεί η παραγωγή βιοδιασπώμενων υλικών, χωρίς να ενισχυθεί ο πρωτογενής αγροτικός τομέας στα βιολογικά προϊόντα, που μπορούν να χρησιμοποιηθούν για κατασκευή βιοδιασπώμενων, σε τέσσερις, πέντε, έξι βιομηχανίες, σε ένα trust, που θα κάνει κουμάντο.

Αυτό φοβόμαστε και γι’ αυτό κρατάμε επιφυλάξεις, ως Ελληνική Λύση.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Θα ολοκληρώσουμε τις εισηγήσεις με τον Ειδικό Αγορητή του ΜέΡΑ25, τον κ. Αρσένη.

Πάντως, κύριε Μπούμπα, επειδή καμιά φορά έχουμε την ευαισθησία να ζητάμε ευθύνες από υψηλά ιστάμενους, εδώ έχω μία φωτογραφία με έναν μπλε κάδο στην περιοχή του Ζαππείου γεμάτο κλαριά. Αυτό δεν το έκανε ούτε καμία εταιρεία, ούτε κανένας άλλος. Ένας μπλε κάδος για ανακυκλώσιμα είναι γεμάτος κλαριά. Αυτό το έκανε κάποιος συμπολίτης μας. Κάποιος κλάδεψε και πέταξε τα κλαδιά στον μπλε κάδο που είναι για ανακύκλωση προϊόντων, γιατί εκεί τον βόλευε. Θέλω να πω ότι οι ευθύνες είναι και σε εμάς τους ίδιους, που δεν στηρίζουμε την ανακύκλωση πολλές φορές. Το λέω ως γενική παρατήρηση για όλους μας.

Κύριε Αρσένη, έχετε τον λόγο.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ.

Βέβαια, για να είμαι ειλικρινής, κύριε Πρόεδρε, δεν ξέρω έχετε δει ή αν έχετε βγάλει φωτογραφία τους κάδους ανακύκλωσης στη Βουλή, που κάθε άλλο παρά ανακυκλώσιμα υλικά έχουν μέσα. Είμαι σίγουρος ότι όλα πετιούνται στα σκουπίδια.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Γιατί, εμείς πρέπει να ξεχωρίζουμε, δηλαδή; Και η Βουλή είναι μία μικρή κοινωνία, όπως είναι η μεγάλη κοινωνία που ζούμε. Εγώ φωτογράφισα έναν κάδο στο κέντρο της Αθήνας που μου έκανε πολύ μεγάλη εντύπωση και τέτοια φαινόμενα συναντάμε καθημερινά.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Το λέω γιατί, όταν η Βουλή δεν μπορεί να κάνει ανακύκλωση, καταλαβαίνετε από εκεί και πέρα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Είναι σημαντική, πάντως, η προσπάθεια που ξεκίνησε η Βουλή με αυτούς τους κάδους. Κάποιοι συμμετέχουν και κάποιοι όχι.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Σε μία κοινωνία που παράγει σκουπίδια, από τα οποία το μεγαλύτερο ποσοστό δεν είναι ανακυκλώσιμα, έξω από όλους τους χώρους των εστιατορίων και των καφέ της Βουλής, υπάρχουν κάδοι μόνο για ανακυκλώσιμα υλικά, με αποτέλεσμα όλοι οι Βουλευτές να πετάνε μη ανακυκλώσιμα υλικά στους κάδους. Είναι ένα «τρελό» σκηνικό, μία κατασπατάληση πόρων για τους πολίτες, που καλώ και από αυτό το βήμα, επιτέλους, να σταματήσει. Το σύστημα ανακύκλωσης στη Βουλή είναι «αστείο» και είμαι σίγουρος ότι όλα πετιούνται στα σκουπίδια.

Σήμερα είναι μία ιστορική μέρα και έχουμε κάτι το οποίο δεν μπορούμε να το προσπεράσουμε σε οποιαδήποτε Επιτροπή και να βρισκόμαστε. Αυτό που είχε καταδικάσει η κοινωνία, αυτό που είχε αποφασίσει η κοινωνία να κάνει, δηλαδή, να αφήσει πίσω της την μισαλλοδοξία, τον φασισμό και τη βία, επικυρώθηκε σήμερα με τη δικαστική απόφαση στο Εφετείο. Είχαμε θύματα για να φτάσουμε σε αυτό το σημείο και δεν είναι μόνο ο Παύλος Φύσσας. Είναι πολλοί, ακόμη, άνθρωποι. Τουλάχιστον, η θυσία τους δεν πήγε χαμένη. Τουλάχιστον, η θυσία τους οδήγησε σε ανθρώπους, στις επόμενες γενεές, να μπορούν να σκέφτονται, να μιλούν και να πράττουν ελεύθερα, γιατί αυτό ήταν το διακύβευμα.

Όμως, δεν μπορώ παρά να καταδικάσω από αυτό το βήμα, ότι τη στιγμή της γιορτής, τη στιγμή της ανακοίνωσης της απόφασης, για την ακρίβεια είκοσι δευτερόλεπτα μετά, έγινε διάλυση της συγκλονιστικής αυτής πορείας με δακρυγόνα, τα οποία έπεσαν, ακριβώς, στο σημείο που ήταν συγκεντρωμένα τα μέλη και οι υποστηρικτές του ΜέΡΑ25, με αποτέλεσμα να διαλυθεί αυτή η συγκλονιστική πορεία για τη Δημοκρατία. Θέλω να το καταγγείλω, γιατί ήταν μπροστά στα μάτια μου και αυτή ήταν η απάντηση της Αστυνομίας -φαντάζομαι με άνωθεν εντολές πολιτικές- απέναντι στη ρίψη πέντε πλαστικών μπουκαλιών με νερό.

**ΦΩΤΕΙΝΗ ΠΙΠΙΛΗ:** Μπουκάλια με νερό, όχι μολότοφ;

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Μπουκάλια με νερό, έχω και το βίντεο, κυρία Πιπιλή. Μολότοφ εκεί πέρα, όταν ξεκίνησαν τα επεισόδια, δεν υπήρξε ούτε μία. Έχω το βίντεο.

**ΦΩΤΕΙΝΗ ΠΙΠΙΛΗ:** Συγγνώμη, επειδή με ενδιαφέρει και δημοσιογραφικά. Εάν υπάρχει βίντεο, ότι η Αστυνομία πέταξε χημικά και δακρυγόνα, ενώ ήταν 15.000 κόσμος, μόνο και μόνο επειδή πέσανε δύο μπουκάλια με νερό, είναι πολύ σημαντικό. Και επειδή το λέτε από το Βήμα της Βουλής, νομίζω ότι αμέσως θα πρέπει να εμφανίσετε και το βίντεο, διότι είναι συγκλονιστικό αυτό που λέτε.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Βεβαίως. Υπάρχουν βίντεο και στο διαδίκτυο, αλλά έχω και προσωπικά βίντεο. Μπορούμε να τα εμφανίσουμε, όποτε θέλετε. Ήμουν παρών εκεί. Ήταν δεκάδες Βουλευτές του ελληνικού Κοινοβουλίου παρόντες. Μάλιστα, ο Γραμματέας μας, ο κ. Βαρουφάκης πήγε στους αστυνομικούς και τους ζήτησε να σταματήσουν, τουλάχιστον έως ότου αποχωρήσουν οι άνθρωποι κάποιας ηλικίας. Την απάντηση των αστυνομικών δεν θα την επαναλάβω από το Βήμα. Είναι δημόσια, όμως. Έχει καταγγελθεί.

Σε ότι αφορά στο νομοσχέδιο. Είπαμε από την αρχή ότι είναι ένα νομοσχέδιο που εμείς ως ΜέΡΑ25 δεν θα καταψηφίσουμε. Θεωρούμε ότι κινείται προς τη σωστή κατεύθυνση και ότι θέτει αρχές, με τις οποίες, κατ’ αρχήν, συμφωνούμε.

Όμως, ξεκαθαρίσαμε δύο πράγματα: Πρώτον, δεν προβλέπει τα μέτρα που θα οδηγήσουν στην εφαρμογή αυτών των στόχων και αρχών. Δεύτερον, είναι σε πλήρη αντίφαση, αντίθεση και αντιδιαστολή με τα μέτρα που χαράσσονται από τα υπόλοιπα νομοθετήματα, κυρίως, από το Εθνικό Σχέδιο Διαχείρισης Αποβλήτων, το οποίο υπογράφηκε μέσα στο καλοκαίρι, Δεκαπενταύγουστο για την ακρίβεια, αν δεν κάνω λάθος, και ποτέ δεν ήρθε στη Βουλή. Όπως είχε κάνει και η προηγούμενη Κυβέρνηση με το δικό της ΕΣΔΑ, το οποίο, επίσης, η προηγούμενη Κυβέρνηση δεν εφάρμοσε στην πράξη.

Είναι θετικό ότι έχουμε ενσωμάτωση μιας Οδηγίας έγκαιρα. Δεν το συνηθίζουμε σε αυτό το Κοινοβούλιο. Είναι θετικό και το σημειώνουμε. Λείπουν, βέβαια, οι υπόλοιπες αποφάσεις της Ευρωπαϊκής Επιτροπής, προκειμένου να ξέρουμε λεπτομέρειες, οι οποίες θα χρειαστεί να αλλάξουν το νομοσχέδιο. Όμως, δεν θεωρούμε ότι αυτό είναι προβληματικό. Μπορεί να προσαρμοστεί το νομοσχέδιο και στη συνέχεια.

Το προβληματικό είναι ότι μιλάμε για «κυκλική» οικονομία και αυτό αφορά το ευρύτερο πλαίσιο αυτής της Οδηγίας, όταν η Νέα Δημοκρατία και αυτή η Κυβέρνηση κάνουν τα πάντα για να διαλύσει αυτή την «κυκλική» οικονομία. Οπότε νιώθουμε, ότι ενώ έχει πολλά θετικά αυτό το νομοσχέδιο, είναι ένα είδος περιβαλλοντικού «ξεπλύματος» της Κυβέρνησης. Φοβόμαστε ότι δεν θα εφαρμοστεί πλήρως, ενώ τα υπόλοιπα που εξυπηρετούν συγκεκριμένα επιχειρηματικά συμφέροντα θα εφαρμοστούν.

Θα είμαι συγκεκριμένος. Η Κυβέρνηση, ενώ φέρνει αυτό το θετικό νομοσχέδιο για τον περιορισμό των πλαστικών μιας χρήσης, ταυτόχρονα, θεσμοθετεί -και μάλιστα όπως φαίνεται- χωρίς χρηματοδότηση από την Ευρωπαϊκή Ένωση, η οποία κατήγγειλε το ΣΔΙΤ Πελοποννήσου που είχε υπογραφεί από την Κυβέρνηση ΣΥΡΙΖΑ και είχε προωθηθεί και είχε γίνει «σημαία» της Κυβέρνησης της Νέας Δημοκρατίας. Το επέστρεψε και σας είπε ότι είναι τόσο υπερκοστολογημένο, τόσο στηριγμένο σε ανύπαρκτα στοιχεία που έχουν επεξεργαστεί κατά το δοκούν, που αποτελεί έμμεση κρατική ενίσχυση προς συγκεκριμένη εταιρεία. Συγκλονιστικό να υπάρξει τέτοιο κείμενο της Ευρωπαϊκής Επιτροπής.

Όμως, εσείς συνεχίζετε στο μοντέλο του ΣΔΙΤ Πελοποννήσου και να το επεκτείνετε σε όλη την Ελλάδα και να κάνετε αυτά τα ΣΔΙΤ των Εργοστασίων Μηχανικής Ανακύκλωσης, που δεν κάνουν ανάκτηση ανακύκλωσης. Έχουμε τα επίσημα στοιχεία της «ΤΕΡΝΑ» για τα Γιάννενα. Μόλις, 20% ανάκτηση ανακύκλωσης από τα ανακυκλώσιμα πλαστικά. Εσείς, αυτό το μοντέλο το αναπαράγετε παντού με τελικό σκοπό την καύση. Στην ουσία, θα οδηγήσετε στην καύση το 80% των απορριμμάτων και θα οδηγήσετε στην καύση τεράστιες ποσότητες πλαστικού. Αυτό, μοιραία, παράγει διοξίνες. Παράγει φουράνια. Καύση σε εργοστάσια τσιμεντοβιομηχανιών, καύση σε εργοστάσια λιγνίτη, καύση σε καινούργιες μονάδες, ειδικές για καύση.

Εμείς, ήρθαμε με κάποιες πρώτες προτάσεις. Δεν είμαστε ούτε Κυβέρνηση, ούτε έχουμε τα μέσα που διαθέτει η Κυβέρνηση. Στα πλαίσια αυτού του νομοσχεδίου καταθέτουμε κάποιες προτάσεις, γιατί είναι αρχή του ΜέΡΑ25 να αντιπολιτευόμαστε με βάση πρακτικές λύσεις. Θεωρούμε ότι θα ήταν θετικά μέτρα η μείωση του Φ.Π.Α. για επιχειρήσεις που δραστηριοποιούνται στην επανάχρηση, οι πολεοδομικές ρυθμίσεις, που είπατε θα τις φέρετε και θα σας χειροκροτήσουμε αν τις φέρετε, αλλά θα το περιμένουμε να γίνει.

Επίσης, θετικά θα ήταν η υποχρεωτική χωριστή διαλογή των τεσσάρων ρευμάτων, συν της κομποστοποίησης στις νέες οικοδομές, όπως γίνεται στο εξωτερικό, η ένταξη των Ο.Τ.Α. σε συστήματα «πληρώνω όσο πετάω», η προώθηση των χύμα προϊόντων, η χρηματοδότηση επιχειρήσεων επαναχρησιμοποίησης και ανακύκλωσης και κομποστοποίησης και η θέσπιση κριτηρίων αποκλεισμού προμηθειών πλαστικών μιας χρήσης από προμήθειες δημοσίου. Θα μπορούσαμε να προσθέσουμε σε όλα αυτά και τις μονάδες ανακύκλωσης για τα ανακυκλώσιμα υλικά, τα οποία, μετά την απόφαση της Κίνας να μην τα δέχεται, δεν έχουμε τι να τα κάνουμε στην Ελλάδα και άρα, με τον δικό σας σχεδιασμό τα στέλνετε για καύση. Χρηματοδοτήστε μονάδες ανακύκλωσης γι’ αυτά τα υλικά. Γιατί δεν το κάνετε; Όλα πρέπει να πάνε στην καύση; Με τις εγγυημένες ποσότητες που θα μας «κλειδώσουν» μακριά από την ανακύκλωση, με τη δέσμευση, ίσως, και για πεντηκονταετίες, γιατί θα γίνονται με κρατική ενίσχυση και τραπεζικό δανεισμό;

Αντίστοιχα, αν θέλατε πραγματικά να δούμε το θέμα των πλαστικών, ας δούμε τα πλαστικά στην αλιεία και τα πλαστικά στον γεωργικό τομέα. Τι γίνεται με το πλαστικό των θερμοκηπίων που αποτελούν ένα τεράστιο όγκο πλαστικών που πάει στις χωματερές; Τι γίνεται με τα αρδευτικά, τα αγροτικά που έχουν γίνει μιας χρήσης, που, επίσης, όταν αλλάζουν πάνε στις χωματερές; Γιατί να έχουμε στην Ελλάδα σήμερα μπαταρίες ΑΑ και ΑΑΑ μη επαναφορτιζόμενες; Ποιος είναι ο λόγος, όταν έχουμε επαναφορτιζόμενες; Οπότε έχουμε και μία σειρά απορίες σε αυτά που δηλώνετε ότι θα εφαρμόσετε. Πώς θα δρομολογηθούν οι κρίσιμες νομοθετικές ρυθμίσεις και με τι χρονοδιαγράμματα για την εφαρμογή του «πληρώνω όσο πετάω», ή κάποιου συστήματος εναλλακτικής διαχείρισης για τα οργανικά, ή το τέλος ταφής; Αφού φέρνετε την καύση με όλη αυτή την καταστροφή, το λιγότερο που θα μπορείτε να κάνετε είναι να φέρετε ένα τέλος καύσης, γιατί είναι επιζήμιο για το περιβάλλον και τις τοπικές κοινωνίες.

Πώς θα χρηματοδοτηθούν τα σχέδια πρόληψης των Δήμων και όλων των έργων και δράσεων των ανώτερων βαθμίδων διαχείρισης (οικιακή κομποστοποίηση, μηχανικοί κομποστοποιητές, κ.λπ..;» Πώς ακριβώς θα βελτιωθεί η ανακύκλωση, η οποία βρίσκεται σε οριακά σημεία αυτή τη στιγμή και έχει πάει προς τα πίσω το σύστημα ανακύκλωσης υλικών; Ποιος θα είναι ο ρυθμός κατασκευής των μονάδων κομποστοποίησης; Πώς θα χρηματοδοτηθούν συστηματικές και αποτελεσματικές δράσεις ενημέρωσης και ευαισθητοποίησης για να αλλάξουμε όλοι συνήθειες και να μην έχουμε την επανάληψη των φαινομένων στην ανακύκλωση, όπως βλέπουμε στη Βουλή, αλλά το ίδιο και με την επανάχρηση; Σε ποιες δράσεις πρόληψης και κατανάλωσης αποβλήτων θα προχωρήσετε;

Μας είπαν στη διαβούλευση οι φορείς και η GREENPEACE για την επαναχρησιμοποίηση, ότι θα πρέπει να δούμε τι είναι ασφαλές να χρησιμοποιείται ξανά, γιατί βλέπουμε ότι αυτό που ίσχυε ως τώρα, φαίνεται να μην ισχύει πλέον και να μην είναι ακριβές. Δηλαδή, δεν θα πρέπει να πάει η ευθύνη μόνο στον καταναλωτή και πρέπει να έχουμε στόχο για την επαναχρησιμοποίηση.

Σε ότι αφορά στο άρθρο 4, για τη μείωση της κατανάλωσης σε ποσοστό 30%, το θέτετε, χωρίς να θέτετε, όμως, ποσοτικούς στόχους. Και πώς να θέσετε ποσοτικούς στόχους, όταν δεν έχουμε στοιχεία; Είναι χρήσιμο να επεκταθούν αυτά μέτρα και σε λαϊκές και περίπτερα, γιατί και εκεί πέρα γίνεται μεγάλη διάδοση πλαστικών μιας χρήσης.

Επίσης, πρέπει να δούμε το θέμα των μικροπλαστικών. Είναι μία ευκαιρία επένδυσης στην Ελλάδα το κομμάτι των μικροπλαστικών και στην έρευνα, αλλά και στην εφαρμογή τεχνολογιών για την αποφυγή του στην έρευνα, για να δούμε την έκθεση του τραγικού αυτού φαινομένου, καθώς έτσι μπαίνει το πλαστικό στη διατροφική μας αλυσίδα με, εντελώς, άγνωστες συνέπειες. Πηγαίνουμε, πλέον, σε αχαρτογράφητα νερά.

Επίσης, για την εφαρμογή του μέτρου απαγόρευσης πλαστικών μιας χρήσης, χρειαζόμαστε μηχανισμούς ελέγχου και κυρώσεων, αλλά ο ΕΟΑΝ είναι υποστελεχωμένος και δεν έχει την ελεγκτική δομή, ενώ είναι το επιτελικό σώμα για να εκτελέσει αυτές τις ανάγκες. Σωστά φέρνετε την ευθύνη στον παραγωγό. Όμως, τη φέρνετε με έναν τρόπο που δεν μπορεί να αξιολογηθεί, ούτε να εφαρμοστεί. Τελικά, θα οδηγηθούμε, για ακόμη μία φορά, σε ένα τέλος από τους παραγωγούς, οι οποίοι θα το πληρώνουν και θα παράγουν πλαστικά μιας χρήσης, χρηματοδοτώντας, επίσης, αναποτελεσματικά τα συστήματα ανακύκλωσης;

Όμως, για να μην μείνουν αυτές οι πολιτικές στα χαρτιά -και αναφέρομαι στο άρθρο 14- χρειαζόμαστε εκστρατείες ενημέρωσης και συνεργασίες με την τοπική κοινωνία, κάτι που φαίνεται να το αντιμετωπίζετε και αμήχανα και διεκπεραιωτικά, όπως διεκπεραιωτικοί είναι όλοι οι μηχανισμοί υλοποίησης των δράσεων (συντονιστικός φορέας, έλεγχοι κυρώσεων κ.λπ.).

Εμείς θέλουμε πολύ να στηρίξουμε αυτό το νομοσχέδιο. Όμως, υπάρχει μία «σχιζοφρένεια» από την πλευρά της Κυβέρνησης, ότι φέρνει αυτό το νομοσχέδιο, αλλά σε όλο το υπόλοιπο νομοθετικό πλαίσιο κάνει ακριβώς το ανάποδο. Παρ’ όλα αυτά, εμείς θέλουμε να το στηρίξουμε. Εξειδικεύστε την εφαρμογή του, κάντε το εφαρμόσιμο για να μπορούμε να ψηφίσουμε θετικά, αλλιώς, μέχρι στιγμής, επιφυλασσόμαστε.

Θέλω να κλείσω, κύριε πρόεδρε, με κάτι που ακούστηκε και στην ακρόαση των φορέων. Καλώ το Σώμα, να αποφασίσουμε εδώ και τώρα στην απαγόρευση των πλαστικών μιας χρήσης, αφού συζητάμε γι’ αυτό το νομοσχέδιο στην Επιτροπή Παραγωγής και Εμπορίου και να ζητήσουμε να γίνει σε όλη τη Βουλή, γιατί για να εννοούμε αυτά που λέμε, μπορούμε να το ξεκινήσουμε με τα πλαστικά μπουκάλια που έχουμε στα έδρανά μας.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Προφανώς, κάποια στιγμή θα γίνει και στη Βουλή. Σήμερα συζητάμε το νομοσχέδιο, αφήστε να αρχίσει η υλοποίησή του. Όπως ελέχθη νωρίτερα, ευφυώς, από κάποιον συνάδελφο αυτά δεν γίνονται μέσα σε ένα βράδυ. Νομίζω ότι είναι πλεονασμός και υπερβολή αυτή την ώρα. Ας κάνουμε το χρέος μας την ώρα που πρέπει. Προηγουμένως, έδειξα τον μπλε κάδο με τα κλαδιά και εσείς μου λέτε τώρα για τα πλαστικά μπουκάλια.

 Στο σημείο αυτό ο Προεδρεύων των Επιτροπών, έκανε την β΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Παπαναστάσης Νικόλαος, Μανωλάκου Διαμάντω, Λαμπρούλης Γεώργιος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Βέττα Καλλιόπη, Ζεϊμπέκ Χουσεΐν, Καφαντάρη Χαρούλα (Χαρά), Κόκκαλης Βασίλειος, Μεϊκόπουλος Αλέξανδρος, Χαρίτου Δημήτριος (Τάκης), Κωνσταντόπουλος Δημήτριος, Κομνηνάκα Μαρία, Κανέλλη Λιάνα και Μπούμπας Κωνσταντίνος.

Τον λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ:** Κύριε Πρόεδρε, επειδή ακούστηκε προηγουμένως η επισήμανσή μου προς τον κ. Αρσένη, ότι αν ισχύει αυτό που είδε μπροστά στα μάτια του, δηλαδή, ότι η Αστυνομία αντέδρασε μπροστά σε 15.000 κόσμο με δακρυγόνα και καπνογόνα, μόνο και μόνο, επειδή πετάχτηκαν τέσσερα μπουκάλια με νερό, να το παρουσιάσει γιατί είναι κάτι σοβαρό.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το είπαμε αυτό.

**ΦΩΤΕΙΝΗ ΠΙΠΙΛΗ:** Αφήστε με να ολοκληρώσω, γιατί είναι πολύ σοβαρό. Μόλις με ειδοποίησαν, ότι έγινε επίσημη ανακοίνωση της Αστυνομίας, ότι πέσανε 150 μολότοφ στιγμιαία στις δύο κλούβες που ήταν μπροστά στην είσοδο.

**ΣΩΚΡΑΤΗΣ ΦΑΜΕΛΛΟΣ:** Είναι ψέμα. Εκεί ήμασταν, είναι ψέματα.

**ΦΩΤΕΙΝΗ ΠΙΠΙΛΗ:** Πρώτα απ’ όλα, δεν θα με πείτε κανένας σας ψεύτρα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Δεν είναι προσωπικό θέμα.

**ΣΩΚΡΑΤΗΣ ΦΑΜΕΛΛΟΣ:** Η δήλωση της Αστυνομίας λέει ψέματα.

**ΦΩΤΕΙΝΗ ΠΙΠΙΛΗ:** Εδώ είναι συνεδρίαση του ελληνικού Κοινοβουλίου. Άρα, δεν επιτρέπεται, κύριε Πρόεδρε, να λέγονται τέτοια πράγματα. Ο κ. Αρσένης, είπε για τέσσερα μπουκάλια. Τον ρώτησα και του είπα είναι πολύ σοβαρό, αν ισχύει αυτό. Είπε ότι έχει βίντεο και του είπα πριν φύγει από την Αίθουσα, γιατί εδώ ακούστηκε, θα πρέπει να το παρουσιάσει. Μου είπε ότι θα το κάνει.

Με ενημερώνουν, λοιπόν, τώρα, ότι έγινε η επίσημη ανακοίνωση της Αστυνομίας. «Πετάγεται» ο κ. Φάμελλος, λέει ότι εγώ είμαι ψεύτρα. Του απαντώ ότι εμένα δεν μπορείτε να με πείτε ψεύτρα και μου ανταπαντά ότι λέει ψέματα η Αστυνομία. Έπρεπε να μιλήσω, κύριε Πρόεδρε, επειδή, προηγουμένως, καταγράφηκε στα Πρακτικά η άποψή μου, για να μην θεωρηθεί ότι δεν ψάχνουμε γι’ αυτά που λέμε.Περιμένω και από τον κ. Αρσένη, το βίντεο.Περιμένω και από τον κ. Φάμελλο, που εκπροσωπεί τον ΣΥΡΙΖΑ, να μας φέρει την απόδειξη ότι η Αστυνομία λέει ψέματα.

Εγώ δεν λέω τη γνώμη μου, δεν είναι δυνατή.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Η ουσία είναι ότι χιλιάδες κόσμος κατέβηκε στο Εφετείο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μισό λεπτό, κυρία Μανωλάκου. Δεν θα το συζητήσουμε, έτσι. Το τι είπε ο κ. Αρσένης, το ακούσαμε όλοι και επειδή η συνεδρίασή μας μεταδίδεται, απευθείας, ο κόσμος άκουσε. Ο κ. Αρσένης, δεσμεύτηκε να δημοσιοποιήσει ένα βίντεο που θα δείχνει, όπως κατάλαβα, ότι κάποιοι πατάνε τέσσερα μπουκάλια νερό και εξ αυτών των τεσσάρων μπουκαλιών που πετάχτηκαν, η Αστυνομία ρίχνει δακρυγόνα. Αυτό που πρόσθεσε στην κουβέντα η κυρία Πιπιλή, προφανώς, θα το βρίσκαμε στην πορεία, διότι ή είναι ή δεν είναι έτσι. Ή τέσσερα μπουκάλια πετάχτηκαν ή έγινε αυτό που λέει η Αστυνομία. Δεν γίνεται να το δούμε διαφορετικά.

Άρα, λοιπόν, ο όποιος ισχυρίζεται οτιδήποτε, καλό είναι να παρουσιάσει και το οπτικό υλικό για να το δούμε όλοι και να πειστούμε όλοι.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, εγώ, ευχαρίστως, θα παρουσιάσω τη σειρά των βίντεο και βλέπω ότι και οι συνάδελφοι του ΣΥΡΙΖΑ τα έχουν, επίσης, αρκεί η κυρία Πιπιλή να δεσμευτεί, εφόσον δει αυτά τα πέντε μπουκάλια να πετιούνται και τίποτα άλλο, να ζητήσει την παραίτηση του Υπουργού, του κ. Χρυσοχοΐδη. Αν δεσμευτεί η κυρία Πιπιλή να το κάνει, θα παρουσιάσουμε όλα τα βίντεο, δεσμεύομαι.

**ΦΩΤΕΙΝΗ ΠΙΠΙΛΗ:** Με αυτό το «παραμυθάκι» με τις παραιτήσεις θα μπορούσε να έχει παραιτηθεί ο Αρχηγός σας.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Παρακαλώ, παρακαλώ, δεν ακούγεται κανείς. Εδώ, κύριε Αρσένη, είναι Βουλή. Εδώ συνεδριάζουμε. Εσείς είπατε κάτι δημόσια. Οφείλετε, κατά τη γνώμη μου, για να ενισχύσετε και τον λόγο σας, να δείξετε το βίντεο και από εκεί και πέρα το τι θα κάνω εγώ, τι θα κάνει η κυρία Πιπιλή, τι θα πει η Αστυνομία, θα το δούμε.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, τα βίντεο είναι, ήδη, δημόσια και μπορώ να τα ξαναδημοσιεύσω αν θέλετε στη σελίδα μου. Πείτε μου το μέσο για να τα στείλω. Ποιος είναι ο επίσημος τρόπος για να δημοσιοποιήσω αυτά τα βίντεο;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Επικαλεστήκατε κάτι, αμφισβητήθηκε, δημοσιοποιήστε το και τελειώνουμε εκεί.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Πείτε μου, κύριε Πρόεδρε, ποιος είναι ο επίσημος τρόπος για να δημοσιοποιήσω αυτά τα βίντεο για να το κάνω. Δώστε μου, έναν επίσημο τρόπο.

**ΜΙΛΤΙΑΔΗΣ ΧΡΥΣΟΜΑΛΛΗΣ:** Βάλτε ανακοίνωση, ότι διαψεύδετε την Αστυνομία. Αν έχετε το θάρρος, κάντε το.

**ΦΩΤΕΙΝΗ ΠΙΠΙΛΗ:** Στο διαδίκτυο να τα ανεβάσετε, θα γίνει πρώτη είδηση, εύκολα.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Θα τα ανεβάσω στην ιστοσελίδα μου, πολύ ωραία.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εσείς ξέρετε, πώς δημοσιοποιείτε τον λόγο σας.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Όμως, δεσμευτείτε και εσείς για τον κ. Χρυσοχοΐδη. Θα παραιτηθεί ο Υπουργός, εφόσον ισχύουν αυτά που λέω;

**ΦΩΤΕΙΝΗ ΠΙΠΙΛΗ:** Αν παραιτηθεί ο κ. Βαρουφάκης, που χρεοκόπησε την Ελλάδα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Παρακαλώ, μην το αλλάζουμε το θέμα. Ο καθένας έχει τον δικό του τρόπο και τα δικά του μέσα να δημοσιοποιεί τον λόγο του. Ας το κάνει, όπως νομίζει. Δεν θα υποδείξουμε εμείς σε κανέναν, πώς θα δημοσιοποιήσει κάτι, για να τεκμηριώσει και να ενισχύσει αυτά που λέει.

**ΦΩΤΕΙΝΗ ΠΙΠΙΛΗ:** Ας τελειώσει αυτή η ιστορία, γιατί δεν επιτρέπεται να ακούγονται τέτοια πράγματα.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ο κ. Υφυπουργός θα μιλήσει σήμερα ή αύριο;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Θα το δούμε στην πορεία, δεν τον ρώτησα.

**ΣΩΚΡΑΤΗΣ ΦΑΜΕΛΛΟΣ:** Πρώτη φορά συμβαίνει να μην μπορείτε να μας πείτε, πότε θα μιλήσει ο Υπουργός, αλλά δεν πειράζει.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Με συγχωρείτε, μίλησε χθες ο κ. Χατζηδάκης. Επειδή, έχουμε και την αυριανή συνεδρίαση, που πρέπει να συντομεύσουμε, εγώ ζήτησα από τον κ. Υφυπουργό να συνεννοηθεί με τον κ. Χατζηδάκη, αν θα μιλήσει αύριο και θα δούμε πώς θα μοιράσουν τους χρόνους οι Υπουργοί. Σε κάθε περίπτωση, σήμερα ή αύριο, θα μιλήσουν οι Υπουργοί. Θα μιλήσει και πάλι η Κυβέρνηση.

Τώρα, έχετε το λόγο εσείς.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, σας ευχαριστώ, γιατί χθες σε αντίθεση με ότι είχε προτείνει η κυρία Πιπιλή, δεχτήκατε και μετατέθηκε η ώρα της συνεδρίασης και σήμερα ήμασταν εκεί, πολλά κόμματα του ελληνικού Κοινοβουλίου και πολλοί Βουλευτές, σε μία σημαντική μέρα για την ελληνική Δημοκρατία, σε μία σημαντική μέρα για την ελληνική Δικαιοσύνη, όπου η Χρυσή Αυγή -και νομικώς- χαρακτηρίστηκε ως εγκληματική οργάνωση και γιατί πραγματικά η θέση των ναζί είναι, όχι απλά μόνο στο χρονοντούλαπο της ιστορίας, αλλά σε ένα παρελθόν, το οποίο πρέπει να μείνει πίσω, γιατί μόνο η Δημοκρατία αξίζει σε αυτό τον τόπο, όπως αξίζει η ζωή και η ισοτιμία των πολιτών.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κύριε Φάμελλε, για να το διευκρινίσουμε, θεωρώ ότι έκανα το αυτονόητο. Διευκόλυνα μία σειρά συναδέλφους, που δήλωσαν στην Επιτροπή, ότι θέλουν να παραβρεθούν. Εγώ δεν είμαι εδώ για να προβάλω κωλύματα, πολύ περισσότερο, όταν δεν υπήρχε και διαφωνία, επί της ουσίας. Δεν υπήρχε στην ουσία του θέματος.

**ΣΩΚΡΑΤΗΣ ΦΑΜΕΛΛΟΣ:** Οφείλω να πω, διότι άλλοι συνάδελφοι δεν το ήθελαν. Και μάλιστα -αν δεν κάνω λάθος- υπάρχει μια ανάρτηση που λέει, ότι εγώ σε πολύ έντονο και βερμπαλιστικό ύφος το ζητούσα χθες. Ευχαριστώ που το δεχτήκατε για να αποδείξετε, ότι το έντονο και βερμπαλιστικό ύφος είναι σωστό στην ελληνική Βουλή, όταν κάτι αφορά την ελληνική Δημοκρατία και την ελληνική Δικαιοσύνη.

Θεωρώ, ότι πρέπει να καταγραφεί και από τη δική μου την πλευρά, με βάση βίντεο που έχουν αναρτηθεί και στη δική μου προσωπική ιστοσελίδα, ότι υπήρχε εκ μέρους της Αστυνομίας και προσωπικά με ευθύνη του κ. Χρυσοχοΐδη μία παραβίαση των κανόνων λειτουργικότητας, δημοκρατίας, σεβασμού και της ίδιας της διαδικασίας, την ώρα που ανακοινωνόταν το αποτέλεσμα. Δεν έπρεπε η Ελληνική Αστυνομία να χαλάσει μία τέτοια δημοκρατική και ειρηνική συγκέντρωση και πράγματι, τα μέτρα τα οποία ελήφθησαν, δεν αντιστοιχούσαν με τίποτα στις εντάσεις που δεν τις είδα και εγώ. Ούτε μολότοφ, ούτε τίποτα. Τώρα εάν έπεσαν μολότοφ μετά σε επεισόδια στα στενάκια αυτό είναι άλλο θέμα. Κυρία Πιπιλή, προσέξτε. Δεν μπορεί να δικαιολογείται ο κ. Χρυσοχοΐδης, ότι ξεκίνησαν τα επεισόδια με τελείως λανθασμένο τρόπο. Και αυτό να το προσέξετε, διότι, πράγματι, υπάρχουν αυτά τα βίντεο αναρτημένα.

Κύριε Πρόεδρε, επειδή προηγουμένως τέθηκε ένα ζήτημα -μιας και συνεργάζομαι με την Επιτροπή Περιβάλλοντος- θέλω να πω ότι εμείς, επισήμως, έχουμε ζητήσει δύο σημαντικά ζητήματα να μπουν στην Επιτροπή Παραγωγής και Εμπορίου και στην Επιτροπή Περιβάλλοντος. Το ένα αφορά τις «Πράσινες» Συμβάσεις του Δημοσίου και το άλλο αφορά τον Εθνικό Σχεδιασμό Διαχείρισης Απορριμμάτων. Δυστυχώς, υπάρχουν ουσιώδη θέματα που γίνονται πίσω και έξω από το Κοινοβούλιο και ο Εθνικός Σχεδιασμός Απορριμμάτων αποτελεί αντιδημοκρατική μεθόδευση της Κυβέρνησης, το ότι «φίμωσε», δηλαδή, το Κοινοβούλιο και δεν το πέρασε από τη Βουλή.

Είναι προφανές, για να συνεχίσω από ένα λογοπαίγνιο που έκανε ο Κρίτων Αρσένης ότι είναι «περιβαλλοντικό ξέπλυμα» το νομοσχέδιο αυτό και θέλει να το χρησιμοποιήσει η Κυβέρνηση για να φτιάξει περιβαλλοντικό προφίλ, σε αντίθεση με ό,τι κάνει στην πραγματική ζωή και στην πραγματική πολιτική. Όμως, εμείς θα υπερβούμε αυτόν τον στόχο που έχετε, θα υποτιμήσουμε το ότι θέλετε να αξιοποιήσετε επικοινωνιακά το νομοσχέδιο και θα σας καταθέσω την πραγματική μας ανησυχία.

Όπως προκύπτει από όλους τους φορείς και τους περιβαλλοντικούς και τους παραγωγικούς, το Υπουργείο Περιβάλλοντος και Ενέργειας δεν έχει κάνει, σχεδόν τίποτα, για να «ωριμάσει» την εφαρμογή μιας απαραίτητης μεταρρυθμιστικής, καινοτόμας και οικολογικής οδηγίας. Είναι, πράγματι, αξιοπερίεργο, γιατί βιάζεται να εναρμονίσει το Υπουργείο Περιβάλλοντος και Ενέργειας την οδηγία αυτή, χωρίς να έχει προετοιμαστεί, με αποτέλεσμα να δημιουργεί πανικό και αναξιοπιστία στην αγορά με άσκοπα «πυροτεχνήματα». Ήδη, δυο - τρεις φορές, ο Υπουργός έχει κάνει λανθασμένη ανακοίνωση για τον χρόνο εφαρμογής και απόσυρσης των πλαστικών.

Άρα, το Υπουργείο Περιβάλλοντος και Ενέργειας για να ανταποκριθεί στον διάλογο που θέλει ο Εισηγητής της Πλειοψηφίας να ανοίξουμε, θα πρέπει να ανταποκριθεί και να δείξει, έστω και τελευταία στιγμή, μία ελάχιστη επάρκεια. Όχι σήμερα, όχι αύριο, μέχρι την Ολομέλεια; Η οδηγία προετοιμάστηκε στα Συμβούλια Υπουργών Περιβάλλοντος με τη δική μας συμμετοχή -προσωπικά είχα την τιμή να εκπροσωπώ τη χώρα- και γνωρίζω πάρα πολύ καλά ότι οι παραγωγοί, αλλά και η αγορά που θα εφαρμόσει τα καινούργια εναλλακτικά υλικά και τη διαχείριση χωρίς πλαστικά μιας χρήσης, θέτουν σημαντικά ερωτήματα που τα έθεσαν και σήμερα εδώ. Έχετε πολύ μεγάλη ανησυχία. Αυτό καταλαβαίνω από τον Εισηγητή σας, για το αν εμείς θα καλύψουμε την ασάφεια που δημιουργείται. Όχι, όσο έχετε ασάφεια, εμείς δεν θα την καλύψουμε. Αν δώσετε πραγματικές απαντήσεις, εμείς τη θέλουμε την Οδηγία, γιατί εμείς συμμετείχαμε στην επεξεργασία της και όχι εσείς. Θέλουμε, λοιπόν, να βοηθήσουμε σε πραγματικά ζητήματα, γιατί εμείς δεν θα φέρναμε ποτέ ειλικρινά ένα τόσο πρόχειρο νομοσχέδιο και επιστημονικά και τεχνικά και διοικητικά και ιδιαίτερα στο επίπεδο των φορέων της παραγωγής.

Ποια είναι τα βασικά ερωτήματα. Πρώτο ζήτημα είναι, ότι δεν έχετε απαντήσει και πρέπει να μας δώσετε απαντήσεις, για το ποια είναι τα δεδομένα παραγωγής απορριμμάτων και ειδικότερα των πλαστικών μιας χρήσης και των πλαστικών συσκευασίας μέσα στα απορρίμματα και τι συντελεστή ανάκτησης και ανακύκλωσης έχουμε σήμερα για να ξέρουμε ποιο είναι το υλικό στόχος. Δεν μας το έχετε πει. Μάλιστα, όπως επιβεβαίωσε και το WWF, ως μέλος του Διοικητικού Συμβουλίου του Οργανισμού Ανακύκλωσης, η μελέτη που είχε προκηρυχτεί επί ΣΥΡΙΖΑ για την καταγραφή των ποιοτικών και ποσοτικών χαρακτηριστικών των απορριμμάτων έχει σταματήσει. Αυτά πρέπει να απαντηθούν οπωσδήποτε, μέχρι τη συζήτηση στην Ολομέλεια. Ποια είναι τα δεδομένα και γιατί σταματήσατε την απογραφή, διότι δεν έχει πολιτικό χρώμα η απογραφή. Πρέπει να ξέρουμε τι παράγεται.

Δεύτερο ζήτημα. Υπάρχει ένα σοβαρό μείζον θέμα για τα δεδομένα της σακούλας, κύριε Πρόεδρε. Έχει νομοθετηθεί με τον ν. 4496/2017, ότι καταγράφονται όλες οι σακούλες που μπαίνουν στην αγορά και καταγράφονται και όλες οι σακούλες που έχουν περιβαλλοντικό τέλος. Αν δεν ξέρουμε αν η Ελλάδα έπιασε τον στόχο της Οδηγίας για τη λεπτή πλαστική σακούλα στις 31.12.2019 -τότε δεν έχετε δεδομένα για το πιο απλό που δεν το κάνατε εσείς, το κάναμε εμείς, εσείς μόνο νούμερα χρειάζεται να μας φέρετε, καμία μεταρρύθμιση- θέλετε να σας εμπιστευτούμε σε μία μεταρρύθμιση πολύ πιο πολύπλοκη και περίπλοκη; Απλό πράγμα. Είναι νομοθετημένο. Υποχρεούστε να μάς φέρετε νούμερα, σχετικά με το τι έγινε μέχρι τις 31/12/2019. Δεν μας τα έχετε φέρει και αναρωτιόμαστε γιατί. Έπιασε η Ελλάδα τον στόχο για τη λεπτή πλαστική σακούλα; Δεν γνωρίζει ούτε η βιομηχανία, ούτε η κατανάλωση, ούτε ο ΕΛΓΑ. Θέλω να μας θα πείτε αυτά τα νούμερα. Χρειάζεται να μάς δώσετε συγκεκριμένη αναφορά.

Τρίτο ζήτημα. Υπάρχει σοβαρότατο θέμα, για το ποια υλικά εντάσσονται στο άρθρο 4, επειδή, πράγματι, η Ευρώπη καθυστερεί τα guidelines. Το ερώτημα, κύριε Υφυπουργέ, είναι η αγορά, δηλαδή η ελληνική παραγωγή, η εστίαση, η αναψυχή, και ο τουρισμός για ποια υλικά πρέπει να προετοιμαστούν για τους στόχους μείωσης και απαγόρευσης, αφού δεν έχουν βγει ακόμα τα guidelines; Δεν μπορεί να λέτε, κύριε Εισηγητά, που το δέχομαι ότι είναι σωστό, να προετοιμαστεί η αγορά και να την ενημερώσουμε εκ των υστέρων. Ναι, και εμείς θέλουμε να γίνει κάτι τέτοιο. Μα, δεν έχετε, ακόμη, τις οδηγίες της Ευρώπης και τα παραπέμπετε όλα σε υπουργική απόφαση. Άρα, σε τι πάνω θα προετοιμαστεί η αγορά; Εγώ θέλω ειλικρινά να βοηθήσουμε την αγορά. Όταν, όμως, οι ίδιοι οι παραγωγοί συσκευασίας και εστίασης, έρχονται σήμερα και λένε «δεν ξέρουμε σε τι πρέπει να προετοιμαστούμε», υπάρχει ένα ζήτημα, στο οποίο πρέπει να μας απαντήσετε.

Τέταρτο ζήτημα. Υπάρχει ένα σοβαρότατο θέμα για τα βιοαποδομήσιμα. Σας το είπαμε με πολλούς τρόπους. Κύριε Πρόεδρε, έχετε παραλάβει μία επιστολή στις 5 Οκτωβρίου από μία εταιρεία. Δεν θέλω να πω το όνομα, θα σας το δώσω προσωπικά. Έχει εσάς ως παραλήπτη, γι’ αυτό χρησιμοποιώ και το όνομά σας. Η εταιρεία αυτή, λοιπόν, μία ελληνική εταιρεία, λέει ότι επένδυσε σε βιοαποδομήσιμα καπάκια. Αναφέρει, μεταξύ άλλων, ότι «στη σακούλα το βιοαποδομήσιμο εξαιρείται από το τέλος». Εδώ, τώρα θα είναι ή δεν θα είναι; Πώς θα προχωρήσουμε; Είναι μία ελληνική επιχείρηση. Δεν την γνωρίζουμε, ήρθε σε εσάς η επιστολή και μας την κοινοποίησε σε όλους τους Βουλευτές. Αυτή την απάντηση δεν την πήραμε.

Τελευταία και σημαντική, επίσης, ερώτηση είναι ποια είναι τα εναλλακτικά είδη. Δηλαδή, λέει η παρ. 19 του άρθρου 3 -εμείς θέλουμε να το ψηφίσουμε το άρθρο 3- ότι «εναλλακτικό προϊόν είναι το προϊόν που είναι επαναχρησιμοποιήσιμο ή το προϊόν που είναι μιας χρήσης, αλλά δεν εμπίπτει στον ορισμό της περίπτωσης 2». Και δεν υπάρχει ορισμός. Επειδή εμείς θέλουμε να ψηφίσουμε άρθρα, να μας πείτε ποια είναι τα εναλλακτικά προϊόντα για να ετοιμαστεί και η Ομοσπονδία Εστιατόρων και Εστίασης. Θα το κάνουμε. Συγκεκριμένα πράγματα δεν θέλετε; Εμείς, λοιπόν, σας λέμε συγκεκριμένα. Να μας το πείτε.

Τι δεδομένα προκύπτουν από τη συζήτηση που έχουμε μέχρι τώρα; Τι είπε, για παράδειγμα, η Βιομηχανία Συσκευασίας; Είπε ότι «γίνεται σοβαρή δουλειά στην Ευρώπη, ετοιμάζονται τα guidelines, αλλά η προνομοθέτηση θα θέσει φραγμούς και αδιέξοδα», ότι «δεν υπάρχουν εναλλακτικά υλικά και θα οδηγηθούμε σε πρόχειρες λύσεις». Εγώ λέω ότι αυτό είναι ευθύνη της Πολιτείας. Το ότι είστε τόσο απροετοίμαστοι είναι δική σας ευθύνη, δεν είναι ευθύνη της αγοράς. Και το είπε και η Βιομηχανία Συσκευασίας.

Τι είπε το ΕΒΕΑ; Είπε, ότι «υπάρχουν ασάφειες, ανακρίβειες, στρέβλωση του ανταγωνισμού και υπάρχει ζήτημα με τα εναλλακτικά προϊόντα». Εγώ λέω το εξής. Στο νομοσχέδιο που μας δώσατε, στη σελίδα 65 της έκθεσης συνεπειών, λέει ότι «ο κίνδυνος μη ομαλής μετάβασης δύναται να ελαχιστοποιηθεί μέσα από προγράμματα στήριξης». «Δύναται», δεν είναι σίγουρο και μέσα από προγράμματα στήριξης τα οποία δεν υπάρχουν. Άρα, ανακοινώστε ποια είναι αυτά τα προγράμματα στήριξης που είναι στη δική σας έκθεση, στη σελίδα 65 του νομοσχεδίου. Να τα πείτε, να δούμε πώς θα στηριχθεί η αγορά, γιατί ακόμη και εσείς ανησυχείτε ότι μπορεί να ελαχιστοποιηθεί ο κίνδυνος. Δεν είναι σίγουρο. Εμείς θέλουμε να ελαχιστοποιηθεί, να μηδενιστεί ο κίνδυνος για την ελληνική αγορά. Το θέλουμε. Θέλετε εσείς να κλείσουν οι ελληνικές βιομηχανίες; Εδώ, όμως, το λέτε μόνοι σας ότι θα κλείσουν, γιατί δεν μπορούν να προσαρμοστούν.

Έρχεται η ΓΣΕΒΕΕ και λέει ότι εδώ προκύπτει ένα νέο κόστος και κόστος συμμόρφωσης σε μία δύσκολη συγκυρία. Άρα, θα πρέπει να υπάρξουν συγκεκριμένα χρηματοδοτικά «εργαλεία». Το είπε και ο Εισηγητής μας στην πρώτη του τοποθέτηση σήμερα. Αν δεν ανακοινωθούν αυτά τα «εργαλεία», τότε, κύριε Πρόεδρε, κάνουμε μία μεταρρύθμιση, αλλά αυτή η μεταρρύθμιση κάνει κακό στη βιομηχανία και τελικά κάνει κακό στη χώρα και στους πολίτες, γιατί δεν θα έχουμε υλικά εξυπηρέτησης.

Εδώ, λοιπόν, βλέπουμε, ότι η Κυβέρνηση με τα μέτρα αυτά, πέρα από το αλαλούμ που υπάρχει στα οικονομικά, επιβαρύνει με κόστος και με προχειρότητα τις μικρομεσαίες επιχειρήσεις. Τι λέει η Οικολογική Εταιρεία Ανακύκλωσης, που αν δεν κάνω λάθος, το είπε και ο Όμιλος Συσκευασίας; Ότι υπάρχει μία ανησυχία, γιατί δεν έχετε σχέδιο και μελέτη για το σύστημα εγγυοδοσίας, το DRS. Άρα, υπάρχει ένας κίνδυνος να οδηγηθούμε σε κάτι που κάνει δεκάδες εκατομμύρια ευρώ, το οποίο θα επιβαρύνει παραγωγούς και καταναλωτές και για το οποίο δεν έχει κάνει καμία πρόβλεψη. Δεν το γνωρίζετε; Το είπαν σήμερα και οι παραγωγοί και οι ΜΚΟ περιβάλλοντος. Δεν το είπε ο ΣΥΡΙΖΑ. Άρα, σε αυτά πρέπει να απαντήσετε συγκεκριμένα.

Αυτό που μας ανησυχεί ιδιαίτερα, επίσης, είναι οι παρατηρήσεις της Greenpeace σχετικά με τον οικολογικό σχεδιασμό. Ο οικολογικός σχεδιασμός των προϊόντων είναι νομοθετημένος από τον ν. 4496/17, αλλά δεν εφαρμόζεται. Επίσης, το WWF είπε ότι υπάρχει ένα θέμα -το λέμε και εμείς- για την εφαρμογή των κινήτρων ανακύκλωσης και την εφαρμογή του «πληρώνω, όσο πετάω» στους Ο.Τ.Α.. Εφόσον δεν υπάρχουν οικολογικός σχεδιασμός και «πληρώνω, όσο πετάω», αν δεν τα απαντήσετε αυτά μέχρι την Ολομέλεια, καταλαβαίνετε ότι όλο το περίγραμμα της πρόληψης και της ανακύκλωσης θα το έχετε μόνοι σας «δυναμιτίσει». Εμείς, λοιπόν, κύριε Εισηγητά, πώς να βοηθήσουμε, όταν δεν εφαρμόζει η Κυβέρνηση τους νόμους της ελληνικής Πολιτείας και όταν έρχονται εδώ οι φορείς της αγοράς και του περιβάλλοντος και λένε ότι όλα αυτά είναι προβλήματα; Εμείς πώς να βοηθήσουμε; Να σας δώσουμε συγχωροχάρτι;

Υπάρχει ένα σημαντικό θέμα με τα συστήματα του άρθρου 12 ή 13, το οποίο όπως είπε και η Οικολογική Εταιρεία Ανακύκλωσης είναι σοβαρό το πρόβλημα. Πρώτον, υπάρχει μία περίεργη ορολογία μονοπωλίου. Τι σημαίνει «ενιαίο»; Αυτό πρέπει να το διαγράψετε. Συστήματα μπορούν να υπάρξουν, όπως παντού. Εδώ, δηλαδή, υπάρχει ενιαίο; Ένα μόνο; Σε ποιον θα δώσετε τη δουλειά; Είναι «φωτογραφικό;» Είναι τα συνηθισμένα που κάνετε, συνήθως, στους ενεργειακούς φορείς; Θέλουμε να μας το λύσετε αυτό. Ένα μονοπώλιο ακόμη;

Δεύτερο ζήτημα. Πώς γίνεται, κύριε Πρόεδρε, οι παραγωγοί να συμβάλλονται με ένα σύστημα, το σύστημα να μαζεύει λεφτά για την υποχρέωση καθαρισμού -συμφωνούμε- και η υποχρέωση καθαρισμού μέσα από μία τριανδρία, ΥΠΕΣ, ΥΠΕΝ και ΚΕΔΕ να μεταφέρεται στον ΕΟΑΝ και ο ΕΟΑΝ στους Δήμους, αλλά οι υπόχρεοι να μην κάνουν τον καθαρισμό;

Τέλος, μάς δημιουργεί εντύπωση, ότι στη σελίδα 67 -και το καταθέτω αυτό, κύριε Πρόεδρε- της έκθεσης διαβούλευσης και στη συνεργασία με άλλα Υπουργεία, δεν υπάρχει το Υπουργείο Ανάπτυξης. Αν εκτιμάτε, ότι θα κάνετε σχέδιο για τα πλαστικά μιας χρήσης, χωρίς το Υπουργείο Ανάπτυξης, δηλαδή, το εμπόριο και τη βιομηχανία, μάλλον το Επιτελικό Κράτος το έχετε αφήσει κάποιες δεκαετίες πίσω. Τι, ακριβώς, είναι αυτό, κύριε Υπουργέ; Είναι δυνατόν να λείπει το Υπουργείο Ανάπτυξης από τα Υπουργεία και να είναι το Ναυτιλίας και το Αγροτικής Ανάπτυξης και το Γενικό Χημείο του Κράτους; Ούτε ο ΕΦΕΤ, είναι. Αυτό πρέπει να το δείτε. Δεν μπορεί το Υπουργείο Ανάπτυξης να λείπει από μία οδηγία για τα πλαστικά μιας χρήσης, που αφορά το εμπόριο και τη βιομηχανία. Εσάς βοηθάμε.

Εδώ, λοιπόν, υπάρχει ένα σοβαρό θέμα, διότι δεν υπάρχουν κίνητρα και χρηματοδοτικά «εργαλεία» και έτσι, δεν υπάρχουν και υλικά στην Ελλάδα, για να μπορέσει να στηθεί αυτό. Πού μπορεί να οδηγήσει η έλλειψη σχεδιασμού; Είναι κάτι που το είπε η Greenpeace. Δηλαδή, να μπούνε άλλα υλικά στην αγορά, όσοι έχουν λεφτά να πληρώνουν γιατί ρυπαίνουν, αλλά να μην μειώνεται η χρήση των υλικών μιας χρήσης και έτσι πρακτικά, χωρίς στόχους επαναχρησιμοποίησης, να μην αλλάξετε την κουλτούρα για τα πλαστικά και την ανακύκλωση, να μην κάνουμε πρόληψη. Δυστυχώς, αυτή είναι η Κυβέρνηση της Νέας Δημοκρατίας: επιφανειακή, αντιεπιστημονική, εις βάρος της αγοράς και του περιβάλλοντος. Δεν θα περίμενα ποτέ ότι ένα νομοσχέδιο για τα πλαστικά μιας χρήσης, δεν θα έχει το Υπουργείο Ανάπτυξης μέσα. Ο κ. Γεωργιάδης το ξέρει;

**ΓΕΩΡΓΙΟΣ ΒΛΑΧΟΣ(Προεδρεύων των Επιτροπών)**: Προφανώς, δεν μπορεί να είναι έτσι, όπως ισχυρίζεστε. Όταν μιλάμε για μείωση πλαστικού θα είναι διαφορετικά.

Το λόγο έχει η κυρία Σούκουλη.

**ΜΑΡΙΑ - ΕΛΕΝΗ ΣΟΥΚΟΥΛΗ - ΒΙΛΙΑΛΗ**: Δεν μπορώ να μην αναφερθώ και εγώ στη σημερινή αποστομωτική απάντηση της Δικαιοσύνης, ότι ο φασισμός δεν έχει καμία θέση στην ελληνική κοινωνία. Βεβαίως, δεν μπορούμε να μην πούμε -γιατί η ιστορία το έγραψε- ότι επί των ημερών της Νέας Δημοκρατίας άνοιξε ο δρόμος για τη δίκη της Χρυσής Αυγής και βεβαίως, επί των ημερών της επίσης, επιταχύνθηκε η διαδικασία της απόφασης, που «βάλτωνε» τα τελευταία 4,5 χρόνια.

Σχετικά με το νομοσχέδιο, αναρωτιέμαι, πραγματικά, αν ακούσαμε νωρίτερα -γιατί και εγώ ήμουν παρούσα στην Επιτροπή από τις 14.00 μέχρι την ώρα που τελείωσαν οι φορείς, στις 17.00- τους ίδιους φορείς με τον κ. Φάμελλο. Μάλλον, ακούμε επιλεκτικά, γιατί δεν άκουσε και χθες τον Υπουργό, τον κ. Χατζηδάκη που μίλησε και για Γενικές Γραμματείες που θα είναι μέσα και αφορούν το Υπουργείο Ανάπτυξης. Είναι στα χθεσινά Πρακτικά, να τα δείτε. Μίλησε ο κ. Χατζηδάκης για τις αρμόδιες υπηρεσίες του Υπουργείου Ανάπτυξης.

Ωστόσο, επειδή πρέπει να βρούμε κοινούς τόπους, έτσι θα ξεκινήσω, είναι κοινός τόπος αγαπητοί συνάδελφοι, ότι η Ελλάδα με τα 16.000 χιλιόμετρα ακτογραμμών στηρίζει, σε μεγάλο βαθμό, την οικονομική και την κοινωνική της ευημερία, στην ανάδειξη και στην αξιοποίηση του φυσικού της πλούτου.

Πρωταγωνιστικό ρόλο σε αυτή τη διαδικασία, βεβαίως, παίζουν οι υπέροχες θαλάσσιες ακτές μας, καθώς και ο πλούσιος ελληνικός βυθός. Δυστυχώς, τα στοιχεία που έχουμε πάρει από το Ίδρυμα Λασκαρίδη στην Επιτροπή Έρευνας και Τεχνολογίας -και θέλω να το μοιραστώ μαζί σας, γι’ αυτό το λόγο πήρα τον λόγο, αλλά ακούστηκε και νωρίτερα στους φορείς από εκπρόσωπο του Ιδρύματος- είναι αποθαρρυντικά. Είναι τραγικά, γιατί, πραγματικά, τα πλαστικά απορρίμματα αποτελούν τον κύριο παράγοντα ρύπανσης του θαλάσσιου περιβάλλοντος. Η ανεξέλεγκτη παραγωγή και η χρησιμοποίησή τους απειλεί να μετατρέψει την Ελλάδα και το θαλάσσιο περιβάλλον σε μία απέραντη χωματερή με καταστροφικές συνέπειες και για την ισορροπία του φυσικού οικοσυστήματος και, κατ’ επέκταση, την οικονομική και κοινωνική ζωή των ίδιων των πολιτών.

Μάλιστα, τα επιστημονικά δεδομένα που συνέλεξε το Ίδρυμα Λασκαρίδη και ταιριάζουν και με τις επιστημονικές παραδοχές από αντίστοιχες έρευνες του Ευρωπαϊκού Κοινοβουλίου, λένε ότι η πλαστική ρύπανση μέχρι το 2050 ενδέχεται να κάνει τις θάλασσές μας να έχουν περισσότερα πλαστικά απόβλητα απ’ ότι ψάρια. Αυτός δεν είναι ένας σοβαρός λόγος να επιταχύνουμε τις διαδικασίες; Αναρωτιέμαι εγώ τώρα.

Η νέα γενιά, ήδη, ευαισθητοποιείται. Μας το είπαν νωρίτερα και φορείς που κάνουν σεμινάρια ευαισθητοποίησης σε μαθητές, αλλά το ξέρουμε και εμείς. Στην Κορινθία, που τυχαίνει να είναι ένας Νομός με χιλιόμετρα ακτογραμμών και από τη μεριά του Κορινθιακού Κόλπου και από τη μεριά του Σαρωνικού, Αυτοδύτες του Λουτρακίου, εθελοντικές οργανώσεις, η ΟΖΟΝ, οι ΜΚΟ έχουν ένα πλούσιο έργο δράσης. Και, πραγματικά, εκεί φαίνεται ότι η νέα γενιά είναι ευαισθητοποιημένη. Εμείς, πόσο ακόμη θα περιμένουμε;

Θεωρώ, αγαπητοί συνάδελφοι, ότι όλοι μαζί πρέπει και έχουμε την ευθύνη και την υποχρέωση να λειτουργήσουμε και να νομοθετήσουμε άμεσα και αποτελεσματικά, προστατεύοντας και το περιβάλλον και τη δημόσια υγεία, γιατί αυτό το νομοσχέδιο εκεί στοχεύει. Είναι διπλή η επιτυχία, πέραν από την Κοινοτική Οδηγία, δείχνοντας στις επόμενες γενιές τον σεβασμό μας. Τον σεβασμό μας και απέναντι τους, αλλά και απέναντι στο δικαίωμά τους να ζήσουν και να απολαύσουν την απαράμιλλη, πραγματικά, ομορφιά του φυσικού πλούτου που έχει η χώρα μας.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, πολύ κύριε Πρόεδρε. Θέλω και να ξεκινήσω την τοποθέτησή μου με τη σημερινή ιστορική απόφαση της ελληνικής Δικαιοσύνης για την καταδίκη της Χρυσής Αυγής ως διευθύνουσα εγκληματική οργάνωση. Μία απόφαση που δείχνει ότι η Δημοκρατία μπορεί και να απαντά στις προκλήσεις κατά της αξιοπρέπειας και της ίδιας της ανθρώπινης ζωής, αλλά και των ελευθεριών και των δικαιωμάτων. Μπορεί να νικά όλους, όσοι πιστεύουν ότι είναι υπεράνω του νόμου και μπορούν με την τρομοκρατία και τις απειλές να επιβάλουν τις, παλαιού τύπου, απόψεις τους, και βεβαίως, μπορεί και να δικαιώνει τα θύματα και τη μνήμη των θυμάτων που υπέστησαν όλη αυτή την φρικαλεότητα και τη βαναυσότητα αυτής της εγκληματικής οργάνωσης, που χρειάζεται πολύ μεγάλη προσπάθεια από το σύνολο του πολιτικού συστήματος, με την αρωγή της κοινωνίας, για να την αφήσουμε οριστικά στο παρελθόν.

Θέλω να πιστεύω, ότι και η χθεσινή ομοφωνία στη Βουλή και η σημερινή παρουσία όλων των δυνάμεων του δημοκρατικού «τόξου» σε αυτή τη λαϊκή απαίτηση να υπάρχει καταδίκη της Χρυσής Αυγής είναι ένα πολύ καλό μήνυμα που αξίζει να συνεχιστεί.

Έρχομαι τώρα στη μείωση των επιπτώσεων στο περιβάλλον από τη χρήση των πλαστικών. Ένας δρόμος που ακολουθείται, εδώ και αρκετό καιρό, από κάποια νησιά και μικρές περιοχές της χώρας, που εφαρμόζουν τοπικές πολιτικές απόσυρσης των πλαστικών μιας χρήσης και καλλιεργούν, βεβαίως, την κουλτούρα στην καθημερινότητα. Δεν υπάρχει αμφιβολία, ότι τα πλαστικά θα πρέπει να μειωθούν. Το μεγαλύτερο μέρος των θαλάσσιων απορριμμάτων είναι πλαστικά. Όπως ξέρουμε, λόγω του, ιδιαίτερα, αργού ρυθμού αποσύνθεσης, προκαλούν τεράστια ζημιά και στο θαλάσσιο οικοσύστημα, αλλά και στην ίδια την ανθρώπινη τροφική αλυσίδα.

Το ζήτημα, βεβαίως, δεν μπορεί να περιορίζεται σε διακηρύξεις αρχών και καλών προθέσεων και η μετάβαση σε αυτή τη νέα εποχή πρέπει να είναι ομαλή. Το κύριο ερώτημα με τη σταδιακή μείωση της χρήσης των πλαστικών, αφορά στον αντίκτυπο που θα έχει η εξέλιξη αυτή στην κοινωνία και την οικονομία, καθώς και το τι προϊόντα θα αντικαταστήσουν, όσα αποσυρθούν.

Δεν είναι μόνο θέμα νομοθεσίας, όταν πρόκειται να αλλάξουν καθημερινές συνήθειες. Οι εναλλακτικές προοπτικές πρέπει να είναι οικονομικά προσιτές. Εφαρμόστηκε το μέτρο για το τέλος στις πλαστικές σακούλες. Αξιολογήθηκε αυτή η επιλογή μέχρι σήμερα; Τι ποσά έχουν καταβληθεί από το διάστημα που εφαρμόστηκε μέχρι τώρα από τους καταναλωτές και πώς αυτά τα ποσά αξιοποιήθηκαν για να καλλιεργηθεί η περιβαλλοντική συνείδηση και να ενισχυθούν ανάλογες δράσεις;

Θα πρέπει, επίσης, να ληφθεί υπόψη στον στρατηγικό σχεδιασμό, ότι η Ελληνική Βιομηχανία Πλαστικών μιας χρήσης είναι από τα δυναμικά κομμάτια της ελληνικής βιομηχανίας, ένας κλάδος εξαγωγικός που απασχολεί χιλιάδες εργαζόμενους, αλλά την ίδια στιγμή είναι αρωγός και σύμμαχος σε αυτή την προσπάθεια. Ο κλάδος αυτός πρέπει να στηριχθεί με όλα εκείνα τα μέσα, που θα του επιτρέψουν να «υιοθετήσει» τα νέα πρότυπα της «κυκλικής» οικονομίας, να δημιουργήσει νέες υπηρεσίες, να επανασχεδιάσει και να προσφέρει νέα βιώσιμα προϊόντα που ανταποκρίνονται στα νέα πρότυπα και στις νέες απαιτήσεις.

Βεβαίως, είναι αναγκαία η εμπλοκή και η ενεργός συμμετοχή της Τοπικής Αυτοδιοίκησης και νομίζω, ότι είναι μείζονος σημασίας και η κοινωνική ευαισθητοποίηση μέσω των εκπαιδευτικών δομών. Απαιτείται σχέδιο, ενημέρωση, ευαισθητοποίηση με συμμετοχή, αλλά και συστράτευση της ίδιας της κοινωνίας. Πάνω απ’ όλα, όμως, κύριε Πρόεδρε, επιβάλλεται συνεχής παρακολούθηση των μέτρων τα οποία ενσωματώνονται σήμερα και από αύριο θα αποτελούν στοιχείο της έννομης τάξης και θα πρέπει διοικητικά να υλοποιηθούν, ώστε να παράγουν αποτελέσματα και να επαναξιολογούνται, ώστε να κρίνεται, κατά τακτά διαστήματα η αποτελεσματικότητά τους και αν χρειαστεί να αναθεωρούνται και ανάλογα.

Η μείωση της χρήσης πλαστικών που συζητάμε σήμερα είναι ένα σύνθετο ζήτημα, ενώ αντίστοιχα σύνθετες πρέπει να είναι και οι λύσεις που θα εφαρμοστούν. Απαιτείται, λοιπόν, ολοκληρωμένο σχέδιο, που θα είναι ευεργετικό και αποτελεσματικό για το περιβάλλον αλλά θα μπορεί την ίδια στιγμή να προσφέρει και νέες εναλλακτικές δυνατότητες και απασχόλησης αλλά και επιχειρηματικότητας.

Χρειάζεται, λοιπόν, σε αυτό το κομμάτι να συμπράξουν το Κράτος, το οποίο θα προσφέρει το πλαίσιο και θα λάβει τα κατάλληλα μέτρα στήριξης από τη μία, και οι επιχειρήσεις που θα προχωρήσουν και θα παράξουν καινοτόμα προϊόντα από την άλλη. Ασφαλώς, εδώ, είναι πεδίον δόξης λαμπρόν, κύριε Πρόεδρε, να αξιοποιηθούν κατάλληλα και οι πόροι του Ταμείου Ανάκαμψης που προορίζονται προς αυτήν την κατεύθυνση. Θέλω να πιστεύω ότι το Υπουργείο έχει λάβει την ανάλογη πρόνοια και έχει κάνει την ανάλογη προετοιμασία, ώστε να υπάρχει η γρηγορότερη δυνατή «απορρόφηση» αυτών των πόρων.

Εμείς έχουμε τοποθετηθεί ως Κίνημα Αλλαγής για το συγκεκριμένο σχέδιο νόμου. Εξάλλου, έχουμε ζητήσει, σε πρωθύστερο χρόνο, να έρθει αυτή η Οδηγία με τις ανάλογες βελτιώσεις και να ενσωματωθεί στην εθνική νομοθεσία. Καλούμε, όμως, την Κυβέρνηση να εργαστεί εντατικά στην κατεύθυνση αυτή και να προχωρήσει, επιτέλους, σε όλα τα ζητήματα που άπτονται της περιβαλλοντικής νομοθεσίας σε ένα συνολικό σχεδιασμό. Αν κρίνουμε από αυτά που γίνονται με το θέμα των αυθαιρέτων, με το θέμα του χαρακτηρισμού των δασικών χαρτών, με αυτό που γίνεται με το νέο χωροταξικό, νομίζω ότι η Κυβέρνηση κάνει κάποιες κινήσεις, οι οποίες δεν έχουν μία συνοχή μεταξύ τους και θα πρέπει να μάς πείσει και να πείσει και όλους τους συναδέλφους, ότι έχει μία συνολική στρατηγική πάνω στα θέματα της νομοθεσίας, γιατί ο στόχος είναι κοινός και οι επιπτώσεις θα είναι θετικές για όλη την κοινωνία, το περιβάλλον, αλλά και την οικονομία.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θα προσπαθήσω, κύριε Πρόεδρε, να απαντήσω σε μερικά, τουλάχιστον, από τα ερωτήματα που τέθηκαν.

Καταρχάς, θέλω και εγώ να εκφράσω την ικανοποίησή μου για την απόφαση της δικαστικής αρχής. Βλέπουμε ότι για άλλη μία φορά στο τέλος η Δημοκρατία κερδίζει. Χαίρομαι που οι δύσκολες καταστάσεις που ζήσαμε μέσα σε μία δεκαετία κρίσης, με κορύφωση την περίοδο 2010-2014, πέρασαν. Ήταν δύσκολες οι στιγμές που έχουμε ζήσει. Ήταν στιγμές που θα πρέπει να τις θυμόμαστε πάντα με προβληματισμό και παραδειγματισμό.

Χαίρομαι, λοιπόν, που η απόφαση του Δικαστηρίου είναι μία δικαίωση της Δημοκρατίας. Δεν χωράνε άλλα πράγματα εδώ. Ο χώρος της Δικαιοσύνης και οι δικαστικές αίθουσες απέδωσαν αυτό το οποίο έπρεπε. Ήταν η πρώτη φορά που συμμετείχα και εγώ στις Αίθουσες του Κοινοβουλίου και έζησα στιγμές που οφείλω να πω ότι δεν ήταν ευχάριστες, και εντός και εκτός Βουλής. Χαίρομαι, όμως, που η πρωτοβουλία του Πρωθυπουργού τότε, του Αντώνη Σαμαρά, αλλά και όλων των πολιτικών δυνάμεων, σήμερα με την απόφαση της Δικαιοσύνης, για άλλη μια φορά και θα το πω και πάλι, δείχνει ότι στο τέλος πάντα η Δημοκρατία κερδίζει.

Σε ότι αφορά αυτό που αναφέρθηκε για τις εκδηλώσεις πριν, στο αν ήταν τα νερά τα οποία προκάλεσαν τα χημικά ή αν υπήρξαν άλλα, θέλω να πω, ότι αυτή τη στιγμή εδώ που βρίσκομαι, δεν γνωρίζω και δεν έχω δει εικόνες. Βίντεο υπάρχουν πολλά. Ας τα δούμε, όμως, όλα, για να δούμε τι, ακριβώς, συνέβη. Δηλαδή, αν ήταν μόνο τα μπουκάλια του νερού ή αν υπήρξαν και άλλα πράγματα, όπως αναφέρθηκαν εδώ, διότι υπάρχουν ανακοινώσεις. Σε κάθε περίπτωση, υπάρχουν και εικόνες, όπως και βίντεο που καταδεικνύουν αυτά τα οποία αναφέρθηκαν. Αυτά εισαγωγικά, κύριε Πρόεδρε.

Θέλω να μπω τώρα με λίγα λόγια στο νομοσχέδιο που συζητάμε στην Επιτροπή μας. Άκουσα με προσοχή όλους τους συναδέλφους και τους φορείς. Δεν ισχυριζόμαστε ότι το νομοσχέδιο αυτό λύνει όλα τα προβλήματα όλων των υλικών που δημιουργούν πρόβλημα στο περιβάλλον και σε όλους τους χώρους της επικράτειας. Ισχυρίζομαι, όμως, ότι είναι μία ισχυρή συμβολική, πολιτική βούληση σε ένα κομμάτι από το όλον και αφορά στα θαλάσσια απορρίμματα. Γιατί ήρθε πιο νωρίς, από ότι οι εφαρμοστικές οδηγίες; Υπάρχουν κενά, βεβαίως, υπάρχουν. Γι’ αυτό είπα ότι ήταν μία πολιτική θέση, έγκαιρα και από πριν, να δώσει το μήνυμα σε όλους, για να υπάρχει και ο χρόνος της προσαρμογής.

Σίγουρα η μετάβαση από μια παλιά εποχή σε μια καινούργια έχει ιδιαιτερότητες πολλές και πολλά θέματα θα χρειαστεί στην πορεία να τα αναδείξουμε, να τα συμπληρώσουμε και να τα διευκρινίσουμε. Δεν τελειώνει με μία νομοθέτηση. Θα χρειαστούν και διορθώσεις στην πορεία, αλλά δεν μπορεί κανείς να μην συμφωνήσει στο ότι πρέπει σταματήσουμε τα πλαστικά μιας χρήσης, που ξέρουμε ότι αντιπροσωπεύουν το 40% των θαλάσσιων απορριμμάτων που τα μετράμε στις ακτογραμμές.

Γνωρίζουμε ότι το 80% με 85% των θαλάσσιων απορριμμάτων είναι πλαστικά και από αυτά το 50% είναι πλαστικά μιας χρήσης και το 27% εργαλεία που αφορούν σε θέματα αλιείας. Άρα, αυτός είναι ο λόγος που έρχεται πιο γρήγορα. Έχουν υπάρξει πολλές, με πολλούς εμπλεκόμενους παραγωγικούς φορείς, τηλεδιασκέψεις και συναντήσεις, εδώ και έναν χρόνο, με προτάσεις από τους ίδιους, που σίγουρα θα βοηθήσουν στη διαμόρφωση. Τέθηκαν ερωτήματα για το αν υπάρχουν προγράμματα. Όχι, αυτή τη στιγμή, δεν υπάρχουν προγράμματα. Εξελίσσονται, όμως, μέσα από τις συζητήσεις που έχουν ξεκινήσει και θα καταλήξουν σε προγράμματα που θα στηρίξουν τις παραγωγικές μονάδες που επηρεάζονται από αυτή τη μετάβαση, σύμφωνα και με τις δικές τους προτάσεις, γιατί ανά φορέα εμπλεκόμενο, υπάρχουν προτάσεις που έχουν αναδειχθεί μέσα από τη δημόσια διαβούλευση και είναι υποχρέωσή μας να στηρίξουμε πολύ περισσότερο κάτω από τέτοιες συνθήκες.

Μπορεί να χάνονται θέσεις εργασίας από παλιές επιχειρηματικές μορφές λειτουργίας. Ανοίγουν, όμως, και άλλες καινούργιες. Αυτό είναι μία διαρκής μετάβαση, γιατί όλη η ζωή εξελίσσεται. Τίποτα δεν μένει στατικό. Δυναμικά εξελίσσονται τα πάντα. Ιδιαίτερα σε μας που καθυστερήσαμε και να εκσυγχρονιστούμε, αλλά και να προσαρμοστούμε για να μπορούμε να ανταγωνιστούμε όλους τους άλλους. Η απόσταση που μας χωρίζει είναι μεγάλη, οι ταχύτητες με τις οποίες πρέπει να προχωρήσουμε πρέπει να είναι πολύ μεγάλες, για να καλύψουμε το κενό.

Έρχομαι τώρα στα θέματα που αναφέρθηκαν. Θα προσπαθήσω να δώσω μερικές απαντήσεις, όσες προλαβαίνω, κύριε Πρόεδρε, στον λίγο χρόνο για να εξηγήσω και να πω, ότι με τις τεχνικές οδηγίες που περιμένουμε από την Ευρωπαϊκή Επιτροπή σε πολλά σωστά ερωτήματα που υπάρχουν σε όλους μας, θα δοθούν οι κατευθυντήριες γραμμές. Στα μέσα του επόμενου μήνα, θα δοθούν από πλευράς Ευρωπαϊκής Επιτροπής οι οδηγίες που θα δίνουν απαντήσεις σε όλα τα τεχνικά ζητήματα. Όχι μόνο σε αυτά που τέθηκαν από όλους τους συναδέλφους και είναι από αυτά τα οποία θα μας οδηγήσουν στις αρχές της επόμενης χρονιάς να προσδιορίσουμε και εμείς, αφού θα έχουμε τις τεχνικές οδηγίες, αλλά σε όλα αυτά που είναι εκκρεμή ως στοιχεία. Άλλωστε, η εφαρμογή της Οδηγίας δεν έχει αλλάξει χρόνο εφαρμογής. Είναι ο Ιούλιος του 2021 και εμείς από την πλευρά μας είπαμε ότι θα το εφαρμόσουμε στους δημόσιους χώρους από τις αρχές του χρόνου, περίπου, ένα εξάμηνο πριν.

Άρα, είναι σε γνώση όλων η αλλαγή. Χρειάζεται προσοχή στην προσαρμογή και στη μετάβαση. Είμαστε εδώ να διαμορφώσουμε πλαίσια και χρηματοδοτικά «εργαλεία», που ειπώθηκαν και από τον Εισηγητή του ΣΥΡΙΖΑ, τον κ. Μαμουλάκη. Συμφωνώ, απόλυτα, μαζί σας, όπως και με τους υπόλοιπους. Βεβαίως, πρέπει να υπάρχουν χρηματοδοτικά «εργαλεία» και στην Αυτοδιοίκηση. Έχω περάσει από όλα τα επίπεδα Αυτοδιοίκησης και σέβομαι τον χώρο και τον τιμώ και αναγνωρίζω τις ιδιαιτερότητες διαχρονικά και γνωρίζω τη μεταφορά αρμοδιοτήτων, χωρίς πόρους που συνέβαινε διαχρονικά στο παρελθόν. Γνωρίζω και τις ιδιαιτερότητες αυτής της περιόδου. Σε συνεργασία με όλους, λοιπόν, το να διαμορφωθούν «πράσινα» σημεία για τις βρύσες, για τα φίλτρα και τα λοιπά, που άκουσα, για τη διασφάλιση ποιότητας και υγιεινής του νερού, το οποίο πρέπει να προσφέρεται στους δημόσιους χώρους, θα βρούμε τη λύση. Γι’ αυτό είμαστε εδώ.

Και η ΚΕΔΕ, εκπροσωπώντας όλη την Αυτοδιοίκηση, στηρίζει αυτή την προσπάθεια. Δεν τελειώσαμε σήμερα. Ο αγώνας είναι μπροστά μας και οι συμπληρωματικές και οι διορθωτικές κινήσεις είναι ευθύνη όλων μας, πρώτα δική μας. Να είστε βέβαιοι ότι ό,τι χρειάζεται να γίνει που θα διασφαλίζει την προστασία του περιβάλλοντος, με τη συμμετοχή όλων, θεσμικών και όχι μόνο φορέων, θα έχουν τη στήριξη μας και κάτι ακόμη. Άκουσα και προτάσεις και παραλείψεις. Άκουσα αυτό που είπε ο κ Φάμελλος -για παράδειγμα- για το Υπουργείο Ανάπτυξης. Κύριε Φάμελλε, θα το δούμε. Είπα ότι είμαστε εδώ για να ακούσουμε, να συμπληρώσουμε και να διορθώσουμε ό,τι χρειάζεται και δεν έχουμε κανένα πρόβλημα, ό,τι είναι σωστό, από όποια πτέρυγα και αν ακούγεται, και να το διορθώσουμε και να το συμπληρώσουμε.

Σε ό,τι αφορά στο θέμα που τέθηκε -και θα απαντήσω σε όσα μπορώ- για τις προδιαγραφές, για τα εναλλακτικά προϊόντα, για τους τρόπους μέτρησης της μείωσης, δια των τεχνικών οδηγιών, στα μέσα του επόμενου μήνα, θα έχουμε απαντήσεις και, κατ’ επέκταση, διευκρινίσεις στους προβληματισμούς που τέθηκαν από τους συναδέλφους.

Σε ό,τι αφορά στο σύστημα εγγυοδοσίας, θέλω να σας πω ότι το νομοσχέδιο προβλέπει τη θέσπιση συστήματος μέχρι το 2023. Προβλέπεται μελέτη βιωσιμότητας του συστήματος. Έχει, ήδη, εξελιχθεί μία προμελέτη. Σαφώς, η προμελέτη, η οποία έχει υπάρξει, έχει αναδείξει και θέματα που αφορούν στα θέματα εφαρμογής. Στο πλαίσιο αυτό, πέρα από το ότι συμμετείχαν στη διαβούλευση όλοι οι παραγωγικοί φορείς που επηρεάζουν ή επηρεάζονται από αυτή την αλλαγή και τη μετάβαση, θέλω να σας πω, ότι αναφέρεται σε θέματα που αφορούν στην εγγυοδοσία και προτείνει και βέλτιστες λύσεις. Θα προχωρήσουμε αμέσως και στην οριστική μελέτη. Κατ’ αρχήν, θέλω να σας ενημερώσω, ότι η προμελέτη αναφέρεται σε ενιαίο σύστημα. Δεν θεωρείται δεδομένο ότι θα είναι έτσι. Είναι τα χαρακτηριστικά του μεγέθους της χώρας μας. Δεν πρόκειται να υπάρξουν μονοπώλια. Είναι κάτι το οποίο θα το δούμε στην εξέλιξή του, για να καταλήξουμε σε κάτι το οποίο θα είναι «ανοιχτό». Δεν θα δημιουργεί μονοπωλιακές καταστάσεις, ούτε θα «φωτογραφίζει» συμφέροντα προς καμία κατεύθυνση. Θα καταλήξουμε σε ότι είναι καλύτερο, που θα παρέχει πράγματι αυτά τα οποία αναμένουμε από το σύστημα αυτό.

Επίσης, θέλω να σας πω, ότι το σύστημα εγγυοδοσίας θα επεκταθεί και στο αλουμίνιο. Το εξετάζουμε, άλλωστε, στο πλαίσιο ενσωμάτωσης της Οδηγίας 851/2018 περί αποβλήτων συσκευασιών. Δεν αφορά στο παρόν νομοσχέδιο, αλλά θα μας απασχολήσει σύντομα.

Σίγουρα, το «πληρώνω όσο πετάω» προβλέπεται, ρητώς, στο Εθνικό Σχέδιο Διαχείρισης Απορριμμάτων και θα θεσπιστεί με τον νόμο για τα απόβλητα μέχρι το τέλος του χρόνου. Υπάρχουν βιομηχανίες στην Ελλάδα, που παράγουν ανακυκλώσιμη πρώτη ύλη, επειδή τέθηκε ερώτημα αν υπάρχουν στην Ελλάδα. Υπάρχουν στην Ελλάδα βιομηχανίες που ανακυκλώνουν πρώτη ύλη και μάλιστα πιστοποιημένες με ευρωπαϊκά πρότυπα. Με τα μέτρα που θεσπίζουμε, εννοείται πώς δημιουργείται χώρος για την ανάπτυξη νέων επιχειρήσεων, καθώς και νέων επενδύσεων.

Είπε ο συνάδελφος, ο κ. Αρσένης, να προβλέπουμε ειδικό χώρο για χωριστά ρεύματα σε κάθε νέα οικοδομή. Αυτό θα αφορά στο νομοσχέδιο για τη χωροταξία και θα τίθεται τέτοια δέσμευση. Σε κάθε νέα οικοδομή θα προβλέπεται η δημιουργία τέτοιων χώρων, ακριβώς, για να ξεκινάει από το πρώτο βήμα της δημιουργίας των απορριμμάτων. Όλοι μας ξέρουμε, ότι ο πρώτος στόχος είναι πρώτα να μειώσουμε τις ποσότητες των απορριμμάτων, να προχωρήσουμε στη μεγιστοποίηση του οφέλους μέσα από την ανακύκλωση και την επαναχρησιμοποίηση και σε κάθε περίπτωση, να ελαχιστοποιήσουμε το υπόλειμμα.

Όμως, μηδενικό υπόλειμμα, χωρίς επεξεργασία για παραγωγή ενέργειας, δεν υπάρχει πουθενά. Το αναφέρω, γιατί αναφέρθηκε κάπου το μηδενικό υπόλειμμα. Δεν υπάρχει μηδενικό υπόλειμμα και το ποσοστό που πάει για ταφή στην Πατρίδα μας είναι πάνω από 80% μέχρι τώρα. Στόχος είναι να ελαχιστοποιηθεί, αφού έχουν, κατά προτεραιότητα, προηγηθεί οι προηγούμενοι τρόποι, όπως προανέφερα. Στο τέλος, μέσα από την αξιοποίηση για ενεργειακή παραγωγή, τότε μπορεί να μηδενιστεί, αλλά μόνο έτσι. Στη Γερμανία θέλω να σας πω, ότι από πέρυσι -αν δεν κάνω λάθος- το υπόλειμμα τείνει στο μηδέν, επειδή αξιοποιείται για παραγωγή ενέργειας.

Σε ότι αφορά στον καθορισμό του κόστους καθαρισμού των παραλιών, θα καθοριστεί και αυτό. Θα γίνει δική μας νομοθεσία, αμέσως μετά τη συμπλήρωση και τη σύνταξη των τεχνικών προδιαγραφών και τεχνικών οδηγιών τον επόμενο μήνα. Το νομοσχέδιο προβλέπει ότι θα καταρτίσει το ετήσιο πλάνο καθαρισμών, βάσει των τεχνικών οδηγιών. Μέσα από τη διαβούλευση, γιατί τέθηκαν και σήμερα οι προβληματισμοί και οι αγωνίες όλων των εμπλεκόμενων φορέων, είναι αλήθεια και σέβομαι και τον προβληματισμό και την αγωνία τους- είναι ευθύνη δική μας, ευθύνη όλων μας, η μετάβαση αυτή να γίνει, όσο γίνεται καλύτερα, χωρίς «κραδασμούς», διότι οι ιδιαιτερότητες της εποχής δεν επιτρέπουν άλλους «κραδασμούς».

Επίσης, όπως είπα και πριν, θα υπάρξουν χρηματοδοτικά «εργαλεία» και για την Αυτοδιοίκηση. Άκουσα με προσοχή αυτό το θέμα και έχω μία ιδιαίτερη ευαισθησία σε αυτόν τον χώρο, ο οποίος κάνει πολύ σημαντική δουλειά και έχει πάρει πολύ μεγάλα «βάρη», ειδικά την περίοδο της κρίσης.

Κυρίες και κύριοι συνάδελφοι, ζήτησα για λίγο τον λόγο για να πω ότι -και αυτό ισχύει ως θέση αρχής και σε ότι με αφορά- οτιδήποτε ακούγεται και είναι σωστό να ξέρετε, ότι θα γίνει αποδεκτό. Οτιδήποτε βοηθάει στο να λύσουμε προβλήματα, που είναι κοινοί στόχοι για όλους μας, είναι θέση αρχής. Ας το δούμε στην πράξη. Ξεκινάμε με κάτι το οποίο είναι μικρό και αφορά, όπως είπα, τις ακτογραμμές. Όμως, το στοίχημα πρέπει να το κερδίσουμε όλοι μαζί. Γιατί, επί της αρχής, νομίζω ότι όλοι πρέπει να συμφωνούμε, αλλά για να είμαστε και αποτελεσματικοί, όποια πρόταση μπορούμε να τη συζητήσουμε.

Θέλω να ευχαριστήσω όλους σας για την παρουσία σας και για τις τοποθετήσεις σας. Είμαστε εδώ. Άκουσα με προσοχή και άλλα πράγματα που δεν είμαι έτοιμος να απαντήσω, αυτή τη στιγμή. Όμως, έχουμε και συνέχεια και στην Επιτροπή αύριο, αλλά και στην Ολομέλεια να ολοκληρώσουμε τις παρατηρήσεις.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Και εμείς ευχαριστούμε, κύριε Υφυπουργέ. Τον λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Κύριε Πρόεδρε, μόνο μία παρατήρηση. Είναι πολύ θετικό που ο Υφυπουργός είναι «ανοιχτός» στις αλλαγές. Θα τον παρακαλούσαμε αύριο και στην επόμενη συνεδρίαση και έγκαιρα να μας πει ποιες αλλαγές σκέφτεται να φέρει, προκειμένου να ενσωματώσει τις παρατηρήσεις που βρήκε θετικές. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Προφανώς, θα υπάρξουν νομοτεχνικές βελτιώσεις αύριο, αλλά, κυρίως, θα υπάρξουν στη συζήτηση στην Ολομέλεια. Αυτό είναι το πιο συνηθισμένο. Παρ’ όλα αυτά καταγράφονται όλα.

Κυρίες και κύριοι συνάδελφοι, ολοκληρώνουμε την κοινή συνεδρίαση της Διαρκής Επιτροπή Παραγωγής και Εμπορίου και της Ειδικής Μόνιμης Επιτροπής Προστασίας Περιβάλλοντος, που επεξεργάζονται την εξέταση του σχεδίου νόμου του Υπουργείου Περιβάλλοντος και Ενέργειας για την «ενσωμάτωση της Οδηγίας (ΕΕ) 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον».

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Ανδριανός Ιωάννης, Βλάχος Γεώργιος, Καρασμάνης Γεώργιος, Κατσανιώτης Ανδρέας, Παπαδόπουλος Μιχαήλ, Ράπτη Ελένη, Σούκουλη-Βιλιάλη Μαρία-Ελένη (Μαριλένα), Μαμουλάκης Χαράλαμπος (Χάρης), Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Μανωλάκου Διαμάντω, , Αρσένης Κρίτων-Ηλίας και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος, παρόντες ήταν οι Βουλευτές κ.κ. Ρουσόπουλος Θεόδωρος, Χρυσομάλλης Μιλτιάδης και Καφαντάρη Χαρούλα (Χαρά)

Τέλος και περί ώρα 19:25΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΓΕΩΡΓΙΟΣ ΒΛΑΧΟΣ**